KUMITAT PERMANENTI GĦALL-KONSIDERAZZJONI

TA' ABBOZZI TA' LIĠI AĠĠUNT

(Rapport Uffiċjali u Rivedut)

Laqgħa Nru 44

It-Tnejn, 29 ta' Marzu, 2021

Stampat fl-Uffiċċju tal-Iskrivan

Prezz €2.50

TA' ABBOZZI TA' LIĠI AĠĠUNT

Laqgħa Nru 44

It-Tnejn, 29 ta' Marzu, 2021

Il-Kumitat iltaqa' fil-Parlament, il-Belt Valletta, fis-1:40 p.m.

Il-Minuti tal-Laqgħa Nru 43 li saret fid-9 ta' Marzu, 2021 ġew ikkonfermati.

ABBOZZ TA' LIĠI LI JEMENDA L-ATT DWAR VITTMI TAL-KRIMINALITÀ

Skont riżoluzzjoni fis-Seduta Nru 437 tat-Tlieta, 9 ta' Marzu 2021, il-Kumitat iltaqa' biex jikkonsidra dan l-Abbozz ta' Liġi.

Klawsola 2 – Emenda tal-artikolu 6 tal-Att prinċipali.

EDWARD ZAMMIT LEWIS (Ministru għall-Ġustizzja, l-Ugwaljanza u l-Governanza): Sur President, qabel ma nispjega l-klawsola 2 nixtieq nistaqsi lill-Onor.

Therese Comodini Cachia jekk ma bgħatnilhiex l-emendi li se nressqu għal dan l-Abbozz ta' Liġi.

IĊ-CHAIRPERSON: L-Onor.

Fil-fatt, kont qiegħda nara l-emendi u ġbidt l-attenzjoni tal-Avukat tal-Istat għall-emenda għall-klawsola 3 għaliex din trid tiġi riemendata u jidhirli li l-Avukat tal-Istat qiegħda jagħmel il-korrezzjoni meħtieġa.

Qed nifhem ukoll li dawn l-emendi saru wara d-diskussjoni li kellna fil-plenarja.

EDWARD ZAMMIT LEWIS: Iva, dawn saru wara li tkellimt inti fil-plenarja.

Dakinhar jien kont qiegħed nieħu n-noti u fejn rajt li nistgħu mmexxu, se mmexxu.

THERESE COMODINI CACHIA: M'għandix diffikultà.

IĊ-CHAIRPERSON: Grazzi.

EDWARD ZAMMIT LEWIS: Sur President, nipproponi din l-emenda:

"A" Fis-subartikolu (4)(ċ) tal-Att prinċipali, kif miżjud bil-klawsola 2, il-kliem "sakemm ma tkunx ingħatat deċiżjoni motivata kuntrarja" għandu jiġi sostitwit bil-kliem "sakemm il-vittmi ma jkunux irrifjutaw din ir-rappreżentanza, b'mod espliċitu u bil-miktub, jew ma tkunx ittieħdet deċiżjoni motivata għall-kuntrarju mill-Uffiċjali tal-Pulizija li jkunu qegħdin jinvestigaw, fejn huma jkunu tal-opinjoni li l-persuna magħżula tista' toħloq kunflitt ta' interess fl-investigazzjoni".

IĊ-CHAIRPERSON: Grazzi.

L-Onor.

THERESE COMODINI CACHIA: Jien qed nifhem li b'din l-emenda l-unika raġuni għalfejn il-vittma ma jistax ikollha persuna tirrappreżentaha jew magħha hija biss jekk il-persuna magħżula toħloq kunflitt fl-investigazzjoni.

Jiġifieri f'dak il-każ tingħażel persuna oħra u tidħol minflokha.

Tal-inqas hekk qiegħda miktuba.

IĊ-CHAIRPERSON: Il-Ministru.

EDWARD ZAMMIT LEWIS: Naqbel miegħek għaliex jekk hija ad personam, jiġifieri jekk kien hemm problema b'persuna, ma jfissirx li ma tistax iġġib persuna oħra li tkun speċjalizzata.

Inħossni komdu bl-emenda kif inhi.

IĊ-CHAIRPERSON: Nistieden lil Dr Christopher Soler biex jintervjeni.

Il-permess ingħata.

DR CHRISTOPHER SOLER (Avukat tal-Istat): Din hija riflessjoni tat-traspożizzjoni tad-Direttiva 2012/29/UE.

Fil-fatt, id-Direttiva tirreferi għal preġudizzju għall-investigazzjoni u kunflitt.

U effettivament hekk hu, kif qed tgħid l-Onor.

Therese Comodini Cachia, jiġifieri jekk il-persuna hija ta' preġudizzju għall-investigazzjoni, xejn ma jżomm lill-vittma milli tkun assistita minn persuna oħra.

Din hija impliċita però.

IĊ-CHAIRPERSON: Grazzi.

JOSÈ HERRERA (Ministru għall-Wirt Nazzjonali, l-Arti u l-Gvern Lokali): Jiġifieri hawnhekk se mmorru beyond?

Hawnhekk qed nitkellmu dwar meta l-vittma tista' b'xi mod tinkrimina ruħha?

Hawnhekk qed nitkellmu dwar assistenza legali?

THERESE COMODINI CACHIA: Assistenza legali għall-vittma.

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għall-klawsola 2 kif imressqa u moqrija mill-Ministru.

L-Emenda "A" għaddiet nem. con.

IĊ-CHAIRPERSON: Il-mistoqsija hija klawsola 2 kif emendata.

Klawsola 2, kif emendata, għaddiet nem. con. u ġiet ordnata ssir parti mill-Abbozz ta' Liġi.

Klawsola 3 – Emenda tal-artikolu 7 tal-Att prinċipali.

IĊ-CHAIRPERSON: Rimarki?

EDWARD ZAMMIT LEWIS: Sur President, nipproponi din l-emenda:

"B" Fil-klawsola 3 il-kliem "skont l-artikolu 415 tal-Kodiċi Kriminali" għandu jiġi mħassar.

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għall-klawsola 3 kif imressqa u moqrija mill-Ministru.

L-Emenda "B" għaddiet nem. con.

IĊ-CHAIRPERSON: Il-mistoqsija hija klawsola 3 kif emendata.

Klawsola 3, kif emendata, għaddiet nem. con. u ġiet ordnata ssir parti mill-Abbozz ta' Liġi.

Klawsola 4 – Żieda ta' artikoli ġodda mal-Att prinċipali.

IĊ-CHAIRPERSON: Rimarki?

EDWARD ZAMMIT LEWIS: Sur President, b'rabta mal-klawsola 4 irrid ngħid li fejn jidħol id-dritt għal rimborż tal-ispejjeż, jeħtieġ li jkollna aktar regolamentazzjoni, kif anke semmiet l-Onor.

Comodini Cachia fil-plenarja.

Fil-fatt, nista' ngħid li se jkun qed jiġi mħejji u ppubblikat avviż legali biex ikun hemm capping u nikkwalifikaw x'inhuma l-ispejjeż li huma intitolati għal rimborż.

Sur President, nipproponi din l-emenda:

"Ċ" L-artikolu 10A tal-Att prinċipali, kif miżjud bi klawsola 4, għandu jiġi sostitwit b'dan li ġej:

"Dritt għal rimborż ta' spejjeż.

Bla ħsara għar-Regolamenti dwar Skema għal Kumpens għal Ħsara kkawżata mill-Kriminalità, il-vittmi li jipparteċipaw fil-proċedimenti kriminali għandu jkollhom il-possibbiltà li jiġu rimborżati għall-ispejjeż li jkunu ġarrbu b'riżultat tal-parteċipazzjoni attiva tagħhom fi proċedimenti kriminali, f'konformità mar-rwol tagħhom fil-proċedimenti kriminali rilevanti.

Il-kondizzjonijiet jew ir-regoli proċedurali li bihom il-vittmi jistgħu jiġu rimborżati għandhom jiġu determinati mill-Ministru responsabbli għall-ġustizzja.".

IĊ-CHAIRPERSON: Grazzi.

Is-Segretarju Parlamentari Stefan Zrinzo Azzopardi.

STEFAN ZRINZO AZZOPARDI (Segretarju Parlamentari għall-Fondi Ewropej): F'din l-emenda qed ngħidu "determinati mill-Ministru" u jien qed nifhem li jiġu determinati mill-Ministru permezz ta' regolamenti jew liġi sussidjarja.

Allura ma nafx għandniex inżidu ngħidu li dawn għandhom jiġu determinati b'regolamenti taħt dan l-Att.

Qiegħed nitkellem għal fini ta' diċitura.

DR CHRISTOPHER SOLER: Ma nissuġġerixxix li nillimitaw ruħna għal regolamenti għaliex effettivament dan jista' jsir ukoll permezz ta' strumenti legali oħra.

EDWARD ZAMMIT LEWIS: Tista' tkun policy pereżempju.

Għalkemm nista' niddikjara li se nippubblika avviż legali f'dan ir-rigward.

THERESE COMODINI CACHIA: Jien naħseb li jekk tkun policy jista' jkun li tkun attakkabbli u allura għandha bilfors tkun liġi sussidjarja.

EDWARD ZAMMIT LEWIS: U hekk se tkun.

JOSÈ HERRERA: Però din l-emenda mhux qiegħda timpedih milli jagħmel hekk lill-Ministru.

EDWARD ZAMMIT LEWIS: Hekk hu.

Hija wiesgħa.

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għall-klawsola 4 kif imressqa u moqrija mill-Ministru.

L-Emenda "Ċ" għaddiet nem. con.

IĊ-CHAIRPERSON: Il-mistoqsija hija klawsola 4 kif emendata.

Klawsola 4, kif emendata, għaddiet nem. con. u ġiet ordnata ssir parti mill-Abbozz ta' Liġi.

Klawsola 5 – Emenda tal-artikolu 11 tal-Att prinċipali.

IĊ-CHAIRPERSON: Rimarki?

EDWARD ZAMMIT LEWIS: Sur President, permezz ta' din il-klawsola se nkunu qegħdin indaħħlu żewġ subartikoli ġodda fl-Att dwar Vittmi tal-Kriminalità.

L-ewwel subartikolu jirreferi għal meta persuna tkun qed toqgħod fi Stat Membru ieħor u, pereżempju, tkun inqalgħet investigazzjoni Malta.

F'dan il-każ qed ngħidu li l-istqarrija tagħha trid tittieħed mill-aktar fis biex ma mmorrux kontra l-prinċipju tal-free movement of persons u l-persuna ma nżommuhiex fil-pajjiż għal żmien inutili.

It-tieni subartikolu jitkellem dwar il-possibbiltà li jintużaw video-conferencing facilities u mezzi diġitali.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 5.

Klawsola 5 għaddiet nem. con. u ġiet ordnata ssir parti mill-Abbozz ta' Liġi.

Klawsola 6 – Sostituzzjoni tal-artikolu 12 tal-Att prinċipali.

IĊ-CHAIRPERSON: Rimarki?

EDWARD ZAMMIT LEWIS: Sur President, nipproponi din l-emenda:

"D" Fi klawsola 6 il-kelma "repetuta", kull fejn tidher, għandha tiġi sostitwita bil-kelma "ripetuta".

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għall-klawsola 6 kif imressqa u moqrija mill-Ministru.

L-Emenda "D" għaddiet nem. con.

IĊ-CHAIRPERSON: Il-mistoqsija hija klawsola 6 kif emendata.

Klawsola 6, kif emendata, għaddiet nem. con. u ġiet ordnata ssir parti mill-Abbozz ta' Liġi.

Klawsola 7 – Emenda tal-artikolu 14 tal-Att prinċipali.

IĊ-CHAIRPERSON: Rimarki?

EDWARD ZAMMIT LEWIS: Sur President, il-klawsola 7 titkellem b'mod aktar speċifiku dwar vittmi li jkunu minorenni, li allura minħabba l-età tagħhom ikunu vulnerabbli.

Għaldaqstant permezz tal-klawsola 7 qegħdin nagħtuhom aktar protezzjoni.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 7.

Klawsola 7 għaddiet nem. con. u ġiet ordnata ssir parti mill-Abbozz ta' Liġi.

Klawsola 8 – Żieda ta' artikolu ġdid mal-Att prinċipali.

IĊ-CHAIRPERSON: Rimarki?

EDWARD ZAMMIT LEWIS: Sur President, din hija klawsola pjuttost elaborata li bażikament titkellem dwar drittijiet ta' protezzjoni speċifiċi.

Sur President, nipproponi din l-emenda:

"E" Is-subartikolu (1) tal-artikolu 14B tal-Att prinċipali, kif miżjud bi klawsola 8, għandu jiġi sostitwit b'dan li ġej:

"(1) Mingħajr preġudizzju għad-dispożizzjonijiet tat-Titolu II, tat-Taqsima III tal-Att dwar il-Pulizija (Kapitolu 164 tal-Liġijiet ta' Malta) u għad-drittijiet tad-difiża u skont ir-regoli tad-diskrezzjoni ġudizzjarja, vittmi bi ħtiġijiet speċifiċi ta' protezzjoni li jibbenefikaw minn miżuri speċjali identifikati bħala riżultat ta' valutazzjoni individwali kif provdut fl-artikolu 12 jistgħu jibbenefikaw mill-miżuri provduti f'dan l-Att.

Miżura speċjali prevista wara l-valutazzjoni individwali m'għandhiex tkun disponibbli jekk restrizzjonijiet operazzjonali jew prattiċi jagħmlu dan impossibbli, jew fejn ikun hemm ħtieġa urġenti li tiġi interrogata l-vittma u jekk dan ma jsirx tkun tista' ssir ħsara lill-vittma jew persuna oħra jew tista' tippreġudika l-kors tal-proċedimenti.".

IĊ-CHAIRPERSON: Grazzi.

L-Onor.

THERESE COMODINI CACHIA: F'din l-emenda qed issir referenza għat-"Titolu II tat-Taqsima III tal-Att dwar il-Pulizija" u nixtieq inkun naf b'mod speċifiku għal xiex qed issir referenza.

DR CHRISTOPHER SOLER: Hawnhekk qegħdin naħsbu għal ċirkostanzi meta vittma tkun partikolarment vulnerabbli.

L-iskop huwa li ma nippreġudikawx in any manner whatsoever the witness protection programme li effettivament il-Pulizija jistgħu jħaddnu biex jissalvagwardjaw id-drittijiet tax-xhieda, partikolarment ix-xhieda tax-xhieda, ċjoè the eventual deposition of the witness.

Dan għaliex ix-xhud jista' jkun vittma wkoll.

THERESE COMODINI CACHIA: Jiġifieri r-referenza għall-Att dwar il-Pulizija tirrigwarda l-protezzjoni tax-xhieda.

DR CHRISTOPHER SOLER: Hekk hu, preċiżament il-witness protection programme.

Imbagħad f'din l-emenda qed jingħad "għad-drittijiet tad-difiża" u qed nifhem li dawn ħallejtuhom ġenerali biex ikopru kollox, u kull fejn jinsabu, hux hekk?

DR CHRISTOPHER SOLER: Hekk hu.

THERESE COMODINI CACHIA: Qiegħed jingħad ukoll "skont ir-regoli tad-diskrezzjoni ġudizzjarja".

Liema huma r-regoli tad-diskrezzjoni ġudizzjarja?

DR CHRISTOPHER SOLER: Probabbilment dawk riżultanti mill-Kodiċi ta' Organizzazzjoni u Proċedura Ċivili u r-rules of the Court.

THERESE COMODINI CACHIA: Din il-liġi għal liema regoli tad-diskrezzjoni qiegħda tirreferi?

Nifhem li d-Direttiva tgħid skont ir-regoli tad-diskrezzjoni ġudizzjarja, u d-Direttiva bilfors hekk trid tgħid għaliex ma tafx liema huma r-regoli ta' kull pajjiż, però naħseb li aħna rridu nkunu daqsxejn aktar preċiżi.

DR CHRISTOPHER SOLER: Però xejn ma jżomm lill-qrati tagħna milli jużaw ċerti mezzi biex jipproteġu l-vittmi fi proċediment kriminali, bħal pereżempju l-użu tal-voice distortion jew inkella l-użu ta' psewdonomi.

THERESE COMODINI CACHIA: Allura tagħmlux referenza għal regoli.

Għidu biss "skont id-diskrezzjoni ġudizzjarja" għaliex m'iniex ċerta liema huma r-regoli u m'iniex ċerta jekk humiex fil-liġi.

JOSÈ HERRERA: Għandha raġun.

THERESE COMODINI CACHIA: B'dan il-mod l-istanding tal-parte civile għandu jkun mingħajr preġudizzju għal dak ukoll?

Qed nistaqsi għaliex fil-verità qed nitkellmu fuq vittmi bi ħteġijiet speċifiċi imma dan li qed nattwaw hawnhekk huwa oltre dak li tagħti l-liġi diġà.

DR CHRISTOPHER SOLER: Il-vittma se tkun patroċinata mill-avukat u allura l-parte civile, b'mod impliċitu, hija koperta wkoll.

THERESE COMODINI CACHIA: Nixtieq nassigura ruħi li m'aħniex nippreġudikaw dak li diġà għandna fil-liġi għax qed nifhem li dawn għandhom ikunu oltre dak li diġà għandna.

EDWARD ZAMMIT LEWIS: L-iskop huwa li nagħtu protezzjoni extra.

THERESE COMODINI CACHIA: Iva, imma jekk tqum xi kwestjoni ma nafx huwiex ċar dan.

DR CHRISTOPHER SOLER: Allura jekk qed nifhem sew lill-Onor.

Comodini Cachia fil-bidu nistgħu ngħidu "Mingħajr preġudizzju għal-locus standi tal-parti leża", pereżempju, jew ngħidu xi ħaġa f'dak is-sens, jekk taqblu.

EDWARD ZAMMIT LEWIS: Naqbel.

THERESE COMODINI CACHIA: Il-liġi "parte civile" tgħid jew "parti leża"?

DR CHRISTOPHER SOLER: Jidhirli l-parti leża però se niċċekkja.

THERESE COMODINI CACHIA: Id-digrieti tal-Qorti kollha jgħidu "parte civile" però nissuspetta li mhumiex il-kliem tal-liġi.

DR CHRISTOPHER SOLER: Il-"parti leża" jingħad.

EDWARD ZAMMIT LEWIS: Sur President, se nerġa' nipproponi l-emenda għall-klawsola 8 bil-korrezzjonijiet li għadna kif iddiskutejna:

"E" Is-subartikolu (1) tal-artikolu 14B tal-Att prinċipali, kif miżjud bi klawsola 8, għandu jiġi sostitwit b'dan li ġej:

"(1) Mingħajr preġudizzju għal-locus standi u drittijiet tal-parti leża, għad-dispożizzjonijiet tat-Titolu II tat-Taqsima III tal-Att dwar il-Pulizija u għad-drittijiet tad-difiża u skont id-diskrezzjoni ġudizzjarja, vittmi bi ħtiġijiet speċifiċi ta' protezzjoni li jibbenefikaw minn miżuri speċjali identifikati bħala riżultat ta' valutazzjoni individwali kif provdut fl-artikolu 12 jistgħu jibbenefikaw mill-miżuri provduti f'dan l-Att.

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għall-klawsola 8 kif imressqa u moqrija mill-Ministru.

L-Emenda "E" għaddiet nem. con.

IĊ-CHAIRPERSON: Il-mistoqsija hija klawsola 8 kif emendata.

Klawsola 8, kif emendata, għaddiet nem. con. u ġiet ordnata ssir parti mill-Abbozz ta' Liġi.

Klawsola 1 u t-Titolu għaddew nem. con. u ġew ordnati jsiru parti mill-Abbozz ta' Liġi.

IĊ-CHAIRPERSON: Dr Christopher Soler.

DR CHRISTOPHER SOLER: Sur President, jekk tippermettili nixtieq nattira l-attenzjoni tal-Ministru għal emenda oħra għall-klawsola 8, liema emenda għamlet ukoll referenza għaliha l-Onor.

Comodini Cachia fil-bidu ta' din il-laqgħa.

Qed nirreferi għall-emenda biex minflok "judge" ngħidu "person presiding the Court".

Din l-emenda ma nqratx u naħseb li għandha tinqara.

EDWARD ZAMMIT LEWIS: Din ma nqratx.

Għaldaqstant nipproponi li terġa' tinfetaħ id-diskussjoni fuq il-klawsola 8.

IĊ-CHAIRPERSON: Hawn qbil?

Fuq mozzjoni tal-Ministru għall-Ġustizzja, l-Ugwaljanza u l-Governanza l-Kumitat qabel li terġa' tinfetaħ id-diskussjoni fuq klawsola 8.

KONSIDERAZZJONI MILL-ĠDID TA' KLAWSOLA 8

IĊ-CHAIRPERSON: Il-Ministru.

EDWARD ZAMMIT LEWIS: Sur President, nipproponi din l-emenda:

"F" Fil-paragrafu (2)(d) tal-artikolu 14B tal-Att prinċipali, kif miżjud bi klawsola 8, il-kelma "imħallef" għandha tiġi sostitwita bil-kliem "persuna li tippresjedi l-Qorti".

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda "F" għal klawsola 8 kif imressqa u moqrija mill-Ministru.

L-Emenda "F" għaddiet nem. con.

IĊ-CHAIRPERSON: Il-Ministru.

EDWARD ZAMMIT LEWIS: Sur President, nipproponi li l-Kumitat jawtorizza lill-Iskrivan tal-Kamra biex jikkoreġi xi żbalji tal-ortografija, jagħmel ir-rinumerazzjoni meħtieġa u xi emendi żgħar li jista' jkun hemm bżonn.

IĊ-CHAIRPERSON: Hawn qbil?

Fuq mozzjoni tal-Ministru għall-Ġustizzja, l-Ugwaljanza u l-Governanza l-Kumitat qabel li jawtorizza lill-Iskrivan tal-Kamra biex jikkoreġi xi żbalji tal-ortografija, jagħmel ir-rinumerazzjoni meħtieġa u xi emendi żgħar li jista' jkun hemm bżonn.

Il-Kumitat qabel ukoll li l-President tal-Kumitat għandu jirrapporta lill-Kamra li l-Abbozz ta' Liġi msejjaħ "Att biex jemenda l-Att dwar Vittmi tal-Kriminalità, Kap. 539" għadda mill-Kumitat b'emendi.

Fis-2.07 p.m. id-diskussjoni fi stadju ta' Kumitat ta' dan l-Abbozz ta' Liġi ġiet konkluża u l-Kumitat ġie sospiż.

Fis-2.20 p.m. il-Kumitat irriżuma u bi qbil għadda għar-raba' item fuq l-aġenda.

ABBOZZ TA' LIĠI DWAR IR-RIFORMA TAL-ĠUSTIZZJA TAL-PROĊEDURA ĊIVILI

Skont riżoluzzjoni fis-Seduta Nru 417 tat-Tlieta, 19 ta' Jannar 2021, il-Kumitat iltaqa' biex jikkonsidra dan l-Abbozz ta' Liġi.

Klawsola 2 – Sostituzzjoni tal-artikolu141 tal-Kodiċi.

IĊ-CHAIRPERSON: Rimarki?

"A" Klawsola 2 għandha tiġi sostitwita b'dan li ġej:

"Emenda tal-artikolu 144 tal-Kodiċi.

L-artikolu 144 tal-Kodiċi għandu jiġi emendat kif ġej:

(a) fis-subartikoli (1) u (2) tiegħu, il-kliem "għoxrin jum" għandhom jiġu sostitwiti bil-kliem "tletin jum"; u

(b) minnufih wara s-subartikolu (2) tiegħu għandu jiżdied is-subartikolu (3) ġdid li ġej:

"Indirizz meta hemm ħafna partijiet.

(3) Meta jidhru flimkien żewġ partijiet jew iżjed, fir-rikors tal-appell jew risposta, dawn għandhom mal-preżentata tal-iskritturi, jiddikjaraw indirizz wieħed fejn għandha titwettaq in-notifika tal-avviż tal-garanzija tal-ispejjeż tal-appell u n-notifika tal-avviż li l-kawża tħalliet għas-sentenza.".".

IĊ-CHAIRPERSON: Grazzi.

L-Onor.

KAROL AQUILINA: Ministru, fil-każ ta' appell fejn ikollok partijiet b'interessi differenti, x'tagħmel?

Nifhem li din qed issir għal raġuni ta' speditezza, però għandek dik il-problema, apparti li l-avukati ma jaċċettawx li jiġu notifikati bl-atti.

Jiġifieri jekk qed nimmaġinaw li l-partijiet se jindikaw indirizz ta' xi avukat, naħseb qegħdin noħolmu!

EDWARD ZAMMIT LEWIS: Mhux hekk qed jgħid.

STEFAN ZRINZO AZZOPARDI: Onor. Aquilina, din l-emenda qed tgħid li għandu jiġi indikat indirizz wieħed.

Issa jien qed nifhem x'qed tgħid inti.

Mela jekk għandna tliet konvenuti, inti qed tgħid li jista' jkollok żewġ konvenuti li għandhom interess mod u konvenut li għandu interess mod ieħor, però li qegħdin ngħidu hawnhekk huwa li minn tlieta, jekk tinnotifika wieħed isir kulħadd notifikat.

Dik hija l-konsegwenza ta' din l-emenda.

EDWARD ZAMMIT LEWIS: L-Onor.

Aquilina li qed jgħid huwa li jista' jkollok konvenut li jagħti l-indirizz tiegħu u jkollu interess li lanqas jinformah lill-konvenut l-ieħor.

KAROL AQUILINA: Hekk hu.

Trid tifhem il-konsegwenza tagħha din.

JOSEPH ELLIS: X'inhu l-iskop tagħha din l-emenda?

EDWARD ZAMMIT LEWIS: L-iskop huwa ċar x'inhu.

DR CHRISTOPHER SOLER: Din ma nafx tapplikax għall-każijiet fejn il-partijiet jidhru konġuntament, jiġifieri fejn ir-rikors ikun konġunt, u allura forsi nsolvu l-punt li qajjem l-Onor.

Aquilina billi nirranġawha f'dan is-sens.

JOSEPH ELLIS: Jekk m'iniex sejjer żball, fir-rigward tal-appelli diġà hemm provvediment li jgħid li m'hemmx għalfejn jiġu notifikati l-partijiet kollha bl-appell.

Fil-fatt, dan l-aħħar kelli każ.

Però hawnhekk naħseb li l-problema hija dik li semma l-Onor.

Aquilina għax jista' jkollok kawża ta' qsim ta' proprjetà, pereżempju, u jkollok ċipep differenti ta' nies ...

DR CHRISTOPHER SOLER: Però hawnhekk qed nitkellmu fuq persuni li jkollhom interess komuni.

Tant hu hekk li f'din l-emenda qed jingħad "Meta jidhru flimkien żewġ partijiet jew iżjed", jiġifieri dawn ikollhom l-istess intenzjoni, jew l-istess premessi, jew l-istess difiża, whatever, u allura l-argumenti tagħhom se jkunu simili ħafna jekk mhux identiċi.

KAROL AQUILINA: Iva u le għaliex meta mbagħad niġu għall-kwestjoni tal-garanzija tal-appell, hemmhekk jibdew ivarjaw daqsxejn l-interessi.

Ilkoll nafu li teżisti s-sitwazzjoni fejn xi ħadd jippreżenta appell u mbagħad meta jiġi biex iħallas il-garanzija, jirrokka.

EDWARD ZAMMIT LEWIS: Din se tkun fid-diskrezzjoni tal-Qorti hux hekk?

Għaliex jekk hija diskrezzjonali, m'għandniex problema.

KAROL AQUILINA: Mhijiex diskrezzjonali għaliex fl-emenda qed jingħad li "dawn għandhom, mal-preżentata tal-iskritturi, jiddikjaraw indirizz wieħed".

EDWARD ZAMMIT LEWIS: La qed jintuża t-terminu "għandhom" allura hija tassattiva.

KAROL AQUILINA: Hekk hu, u dan ifisser li suppost ir-reġistratur tal-Qorti, meta jippreżentaw l-appel, jew ir-risposta, ma jaċċettax jekk ma jkunx hemm indirizz wieħed.

DR CHRISTOPHER SOLER: Din hija tassattiva, kif qed jgħid l-Onor.

CARMELO MIFSUD BONNICI: Oqogħdu attenti għaliex din tista' tkun ukoll abbużiva, fis-sens li wieħed jindika persuna waħda a skapitu ta' ħaddieħor u allura tirċievi r-rikors tal-appell persuna li ma tgħaddihx lill-oħrajn.

Se narawha daqsxejn din u għaldaqstant nipproponi li ngħaddu għall-item li jmiss.

U jekk hemm xi punti oħrajn li tridu tgħiduli bihom, tajjeb li tgħiduhomli ħalli nilħaq narahom ukoll.

JOSEPH ELLIS: Naħseb din li jiġi mogħti indirizz wieħed għan-notifika għandha tkun in prima istanza, ċjoè mal-preżentata tar-rikors tal-appell.

Diġà hemm il-fakultà li wieħed jindika indirizz wieħed imma jekk tridu tagħmluha tassattiva mod ieħor.

EDWARD ZAMMIT LEWIS: Naħseb li din għandha tkun diskrezzjonali, ċjoè għandha nħalluha fid-diskrezzjoni tal-Qorti jekk tapplikahiex jew le għax il-Qorti se tieħu l-feel tal-affarijiet.

DR CHRISTOPHER SOLER: Il-Qorti se tinduna u allura jekk nagħtu d-diskrezzjoni lill-Qorti f'dan is-sens, ma jkollniex ir-riskju li qajjem l-Onor.

EDWARD ZAMMIT LEWIS: Naqbel.

Għaldaqstant nipproponi li l-klawsola 2 u l-emenda jiġu posposti sabiex tkun tista' ssir aktar diskussjoni dwarhom.

IĊ-CHAIRPERSON: Hawn qbil?

Fuq mozzjoni tal-Ministru għall-Ġustizzja, l-Ugwaljanza u l-Governanza l-Kumitat qabel li klawsola 2 u l-Emenda "A" jiġu posposti.

IĊ-CHAIRPERSON: Hawn qbil li l-Kumitat jgħaddi għat-tielet item fuq l-aġenda?

Fis-2.30 p.m. id-diskussjoni fuq dan l-Abbozz ta' Liġi ġiet interrotta u l-Kumitat għadda għat-tielet item fuq l-aġenda.

ABBOZZ TA' LIĠI DWAR RIFORMA FIL-PROFESSJONI LEGALI

Skont riżoluzzjoni fis-Seduta Nru 429 tal-Erbgħa, 17 ta' Frar 2021, il-Kumitat iltaqa' biex jikkonsidra dan l-Abbozz ta' Liġi.

Klawsola 2 – Emendi tal-Kodiċi ta' Organizzazzjoni u Proċedura Ċivili.

IĊ-CHAIRPERSON: Rimarki?

EDWARD ZAMMIT LEWIS: Sur President, l-ewwel taqsima ta' dan l-Abbozz ta' Liġi temenda l-Kodiċi ta' Organizzazzjoni u Proċedura Ċivili, Kap. 12 tal-Liġijiet ta' Malta, u għaldaqstant f'din il-klawsola qed ngħidu li din it-taqsima għandha tinqara u tinftiehem ħaġa waħda ma' dan il-Kodiċi.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 2.

Klawsola 2 għaddiet nem. con. u ġiet ordnata ssir parti mill-Abbozz ta' Liġi.

Klawsola 3 – Emenda tal-artikolu 78A tal-Kodiċi.

IĊ-CHAIRPERSON: Rimarki?

EDWARD ZAMMIT LEWIS: Sur President, nipproponi din l-emenda:

"A" Il-klawsola 3 għandha tiġi sostitwita b'dan li ġej:

"Emenda tal-artikolu 78A tal-Kodiċi.

L-artikolu 78A tal-Kodiċi għandu jiġi enumerat mill-ġdid bħala s-subartikolu (1) u minnufih wara għandu jiżdied is-subartikolu ġdid li ġej:

"(2) Għall-finijiet ta' dan it-Titolu, kemm-il darba r-rabta ta' kliem ma teħtieġx xort'oħra:

"ditta legali" tfisser assoċjazzjoni jew soċjetà ċivili, sew jekk formalment kostitwita u sew jekk le, jew kwalsiasi struttura legali oħra ta' avukati kwantu professjonisti;

"Kumitat" tfisser il-Kumitat għall-Avukati u Prokuraturi Legali kif imwaqqaf bl-artikolu 3 tal-Att dwar Kummissjoni għall-Amministrazzjoni tal-Ġustizzja;

"Reġistru" tfisser ir-Reġistru miżmum mill-Kumitat skont l-artikolu 88D fejn tinżamm informazzjoni fuq individwi li għandhom warrant sabiex jipprattikaw bħala avukati jew prokuraturi legali u fuq ditti legali.".".

IĊ-CHAIRPERSON: Grazzi.

L-Onor.

KAROL AQUILINA: Sur President, nipproponi din l-emenda:

"B" Fi klawsola 3 minnufih qabel it-tisfira "ditta legali" għandha tiżdied din it-tifsira ġdida li ġejja:

" "avukat" tfisser persuna awtorizzata li tipprovdi servizzi legali f'Malta taħt id-dispożizzjonijiet tal-artikolu 79 ta' dan il-Kodiċi;".

IĊ-CHAIRPERSON: Grazzi.

DR CHRISTOPHER SOLER: Jekk qed nifhem sew, qed jiġi propost li jkun hemm definizzjoni ta' avukat fil-Kodiċi ta' Organizzazzjoni u Proċedura Ċivili f'dan il-kuntest.

Jiġifieri bl-emenda tal-Onor.

Aquilina se nkunu qegħdin niddefinixxu l-professjoni proprja ta' avukat.

KAROL AQUILINA: Proprjament il-Kamra tal-Avukati kienu qed jipproponu li jkun hemm ukoll definizzjoni ta' ditta legali u ta' parir legali.

DR CHRISTOPHER SOLER: Id-definizzjoni ta' ditta legali se tiddaħħal bl-emenda tal-Ministru; id-definizzjoni ta' parir legali mhux se tiddaħħal però.

KAROL AQUILINA: Skużawni.

Il-Kamra tal-Avukati kienu qed jipproponu li jkun hemm definizzjoni ta' parir legali u ta' servizzi legali.

Jien rajthom daqsxejn wesgħin wisq.

EDWARD ZAMMIT LEWIS: Jien m'għandix problema biha l-emenda tal-Onor.

DR CHRISTOPHER SOLER: Dwar din id-definizzjoni per se ma narax problemi, però jekk imbagħad se mmorru għad-definizzjonijiet ta' servizz legali u parir legali ħaġa oħra.

KAROL AQUILINA: Le, mhux qed nissuġġerixxi li niddefinixxuhom ukoll.

DR CHRISTOPHER SOLER: Jekk se nillimitaw ruħna għal din, assolutament ma nsibx problemi.

KAROL AQUILINA: Nimmaġina li kulħadd ra dak li qed tipproponi l-Kamra tal-Avukati u forsi jkun daqsxejn wisq jekk nidħlu fid-definizzjonijiet l-oħrajn.

DR CHRISTOPHER SOLER: Il-problema hi li ladarba jkollna definizzjoni ta' avukat, jiġifieri ta' xi ħadd li jipprovdi servizzi legali, imbagħad kważi kważi wieħed iħoss il-bżonn li jiddefinixxi servizz legali.

EDWARD ZAMMIT LEWIS: Jien naħseb li dik tkun straitjacket għalxejn.

Jiġifieri naqbel miegħek.

KAROL AQUILINA: Jien għalhekk ħallejtha wiesgħa d-definizzjoni ta' avukat.

EDWARD ZAMMIT LEWIS: Naqbel miegħek.

IĊ-CHAIRPERSON: Grazzi.

Is-Segretarju Parlamentari Stefan Zrinzo Azzopardi.

STEFAN ZRINZO AZZOPARDI: Jekk tiddefinixxi x'inhu parir legali u jkollok definizzjoni wiesgħa, jista' jagħti l-każ li jkollok servizzi li qed jingħataw minn professjonijiet oħrajn li mbagħad se jaqgħu taħt dik id-definizzjoni u jispiċċa jkollok problema jekk dik il-professjoni l-oħra tistax tipprovdihom jew le.

DR CHRISTOPHER SOLER: Eżatt.

KAROL AQUILINA: Naf, imma fil-kwestjoni ta' xi tfisser ditta legali wkoll għandek involuti persuni oħrajn li mhumiex avukati.

Minn kif fhimt jien mill-emendi li qegħdin jiġu proposti, dak se jibqa' possibbli u jien fhimt li l-pożizzjoni tal-Kamra hija li tiddefinixxi b'mod aktar restrittiv min għandu l-kontroll fuq ditta legali.

Jiġifieri dik hija l-kwestjoni, ċjoè li persuna li mhijiex avukat ma jistax ikollha xi forma ta' kontroll fuq ditta legali jew l-ownership tagħha.

STEFAN ZRINZO AZZOPARDI: Jiġifieri hawnhekk qed ngħidu li xi ħadd, minflok ikollu investiment f'kumpanija jkollu investiment f'ditta legali.

KAROL AQUILINA: Ejja ngħidu li jien parti minn ditta legali però ħadd mit-tfal tiegħi ma jkun sar avukat.

Jekk jien ma nitlaqx l-equity li għandi f'dik id-ditta legali u nagħtiha lilhom, allura t-tfal tiegħi se jsiru owners mingħajr ma jkunu avukati.

Issa din hija problema, mhux hekk?!

Li f'daqqa waħda xi ħadd li m'għandu x'jaqsam xejn mal-professjoni legali jispiċċa benefiċċjarju u saħansitra jkollu kontroll, naħseb li hija problema u naħseb li rridu nindirizzawha.

IĊ-CHAIPERSON: Grazzi.

DR CHRISTOPHER SOLER: Sur President, nixtieq inqajjem punt.

L-artikolu 79 tal-Kodiċi ta' Organizzazzjoni u Proċedura Ċivili jgħid hekk:

"Ebda persuna ma tista' teżerċita l-professjoni ta' avukat mingħajr l-awtorità tal-President ta' Malta mogħtija b'warrant taħt is-Siġill Pubbliku ta' Malta.".

Ġaladarba hemm regolamentazzjoni tal-għoti tal-warrant, li terġa' se tkun aktar sofistikata fil-kuntest tad-drittijiet tal-Kumitat li se jingħataw b'dan l-Abbozz ta' Liġi, jista' jagħti l-każ li jkun hemm ftit ta' overregulation jekk se jkun hemm definizzjoni ta' avukat għaliex huwa l-warrant li jingħata u l-mansjonijiet u r-remit tal-President fl-għoti tal-istess warrant li kważi kważi qed jiddefinixxu l-parametri tal-professjoni legali u l-eżerċizzju tagħha.

Allura għalkemm id-definizzjoni ta' avukat kif proposta mill-Onor.

Aquilina bla dubju hija korrettissima, ma nafx kemm toqgħod fil-kuntest tal-artikolu 79 tal-Kodiċi ta' Organizzazzjoni u Proċedura Ċivili.

Il-poter tal-President fil-kuntest tal-għoti tal-warrant hu dak li qed jiġi propost fl-Abbozz ta' Liġi nnifsu u allura ma nafx hux il-każ li din id-definizzjoni nikkonsidrawha fl-aħħar ta' din il-laqgħa wara li nkunu rajna d-dispożizzjonijiet kollha.

KAROL AQUILINA: M'għandix diffikultà li nagħmlu kif qed jgħid l-Avukat tal-Istat.

IĊ-CHAIRPERSON: Kollox sew.

Dr Soler, inti għandek xi emenda oħra li tixtieq tipproponi f'dan il-kuntest?

Jien li qed nipproponi huwa li peress li d-definizzjoni ta' avukat, kif proposta mill-Onor.

Aquilina, hija kważi l-aktar ħaġa importanti f'dan l-Abbozz ta' Liġi għaliex taffettwa kollox u hija overriding, għandna nikkonsidrawha fl-aħħar nett mhux issa.

IĊ-CHAIRPERSON: Grazzi.

EDWARD ZAMMIT LEWIS: Sur President, nipproponi li l-klawsola 3 u l-emendi li ressaqna għall-istess klawsola jiġu posposti.

IĊ-CHAIRPERSON: Hawn qbil?

Fuq mozzjoni tal-Ministru għall-Ġustizzja, l-Ugwaljanza u l-Governanza l-Kumitat qabel li klawsola 3, l-Emenda "A" u l-Emenda "B" jiġu posposti.

Klawsola 4 – Emenda tal-artikolu 79 tal-Kodiċi.

IĊ-CHAIRPERSON: Rimarki?

EDWARD ZAMMIT LEWIS: Sur President, il-klawsola 4 qed tirregola l-warrant u titkellem dwar meta persuna tagħmel dak li konna qed nispjegaw qabel mingħajr ma jkollha l-warrant, jiġifieri jkun hemm misrepresentation li din il-persuna hija avukat b'xi mod.

Fil-fatt, f'din il-klawsola għandna s-sanzjoni, li hija ċara u iebsa, u hemm ukoll perjodu karċerarju għal każijiet bħal dawn.

IĊ-CHAIRPERSON: Grazzi.

L-Onor.

CARMELO MIFSUD BONNICI: Is-sanzjoni tapplika għal meta xi ħadd ma jidħolx fir-Reġistru jew jekk xi ħadd jaġixxi meta mhuwiex avukat? (off mic) Iż-żewġ kollegi tiegħi qegħdin jindikawli li din tapplika għal meta xi ħadd jaġixxi ta' avukat u ma jkunx.

Jekk m'iniex sejjer żball, hemm dispożizzjoni fil-Kodiċi Kriminali apposta għaliha dik.

Imma ejja ngħidu li l-Kumitat ma jirreġistranix bħala avukat, f'dak il-każ x'jiġri?

KAROL AQUILINA: F'dak il-każ ma tkunx tista' teżerċita.

Kif qiegħda hawnhekk tfisser li jekk persuna m'għandhiex il-warrant … Naħseb li għandna dispożizzjoni doppja għaliex l-artikolu 79 jgħid hekk:

"Ebda persuna ma tista' teżerċita l-professjoni ta' avukat mingħajr l-awtorità tal-President mogħtija b'warrant taħt is-siġill pubbliku ta' Malta.".

Imbagħad permezz tal-klawsola 4 ta' dan l-Abbozz ta' Liġi qed ngħidu li għandhom jiżdiedu l-kliem "fuq rakkomandazzjoni tal-Kumitat".

Mela allura s-subartikolu (3) ġdid għall-artikolu 79, li se jkun qiegħed jiddaħħal permezz ta' din l-istess klawsola, qed jirreferi għall-warrant hux hekk?

Jiġifieri jekk diġà hemm dispożizzjoni fil-Kodiċi Kriminali fil-każ li inti taġixxi mingħajr warrant, ċjoè tippresta ruħek bħala avukat, allura jekk hemm piena aktar taħt il-Kodiċi Kriminali se tapplika din u mhux l-oħra.

EDWARD ZAMMIT LEWIS: Milli nista' nifhem – u hawnhekk qed naqbel mal-Onor.

Mifsud Bonnici – hawnhekk qed nitkellmu fuq jekk ikun avukat però ma jkunx irreġistrat mentri l-provvediment tal-Kodiċi huwa dwar misrepresentation.

KAROL AQUILINA: Minn fejn jirriżulta dan li qed tgħid, Ministru?

L-artikolu 79 tal-Kodiċi ta' Organizzazzjoni u Proċedura Ċivili bil-klawsola 4 se jiġi rinumerat bħala s-subartikolu (1) u se jiġi jaqra hekk.

"(1) Ebda persuna ma tista' teżerċita l-professjoni ta' avukat mingħajr l-awtorità tal-President mogħtija b'warrant taħt is-siġill pubbliku ta' Malta fuq rakkomandazzjoni tal-Kumitat.".

Mela hawnhekk qed nitkellmu fuq meta wieħed ma jkollux il-warrant u allura l-piena fis-subartikolu (3) ġdid tapplika għal meta wieħed ma jkollux il-warrant.

Jiġifieri jekk m'għandekx il-warrant, mela inti qed tippresta ruħek bħala avukat meta m'intix għaliex avukat huwa biss b'warrant.

Għalhekk, ikun hemm misrepresentation, li huwa reat li jaqa' taħt il-Kodiċi Kriminali u x'aktarx il-piena għal dan ir-reat taħt il-Kodiċi Kriminali hija aktar u allura mbagħad tiġi tapplika din għaliex ma jistax ikollok żewġ pieni u ovvjament dejjem tapplika l-aktar waħda favur l-akkużat.

DR CHRISTOPHER SOLER: Qed nivverifikaw jekk hemmx tali dispożizzjoni fil-Kodidiċ Kriminali.

CARMELO MIFSUD BONNICI: Dażgur li hemm!

EDWARD ZAMMIT LEWIS: Hemm żgur dispożizzjoni.

JOSEPH ELLIS: Jekk m'iniex sejjer żball hemm ukoll xi ħaġa fil-Kodiċi tal-Liġijiet tal-Pulizija, Kap. 10.

KAROL AQUILINA: X'kienet l-intenzjoni wara din il-klawsola?

Jekk l-intenzjoni kienet fil-każ li inti avukat, għandek il-warrant, imma ma ħadtx ħsieb li tiġi rreġistrat u allura tapplika din mod, imma jekk inti m'għandekx il-warrant u bdejt tgħid li inti avukat u ftaħt uffiċċju mod ieħor.

Naħseb li t-tieni waħda hija aktar gravi.

JOSEPH ELLIS: It-Taqsima III tal-Kap.

10 tal-Liġijiet ta' Malta hija dwar il-qrati u l-artikolu 42 jgħid hekk:

Għall-finijiet ta' din it-Taqsima ta' dan il-Kodiċi l-kelma "ħottab" tfisser kull persuna li, fil-waqt li ma jkunx avukat jew prokuratur legali jew nutar pubbliku kwalifikat ..."

– din qamet anke fid-diskussjoni fuq l-Abbozz ta' Liġi dwar in-nutara għax issa n-nutara se jkunu jistgħu jagħtu l-pariri imma fil-fatt dejjem setgħu jagħtu l-pariri –

"… kif imiss skont il-liġijiet ta' Malta, jindaħal, bi ħlas ta' xi dritt, rigal jew rimunerazzjoni sew bi flus jew bi ħwejjeġ oħra, jew b'xi tpattija oħra, li jagħmel xi waħda mill-ħwejjeġ li ġejjin:

(a) li jabbozza jew iħejji ...

(b) li jagħti lil xi persuna parir legali ...

(ċ) li jfittex klijenti għal xi avukat jew prokuratur legali jew nutar pubbliku.".

Imbagħad l-artikolu 43 jgħid li huwa reat li wieħed jagħmilha ta' ħottab għal xi avukat jew prokuratur legali eċċ. Jekk m'iniex sejjer żball, tal-Kodiċi tal-Liġijiet tal-Pulizija huma kontravvenzjonijiet.

Għalhekk, ma nafx għandux wieħed idaħħal dan il-provvediment hawnhekk u jikkonsidra li jneħħih mill-Kodiċi tal-Liġijiet tal-Pulizija għaliex naħseb se jkunu at cross purposes.

U fi kwalunkwe każ, peress li din hija liġi posterjuri, tieħu preċedent fuq il-Kodiċi tal-Liġijiet tal-Pulizija.

JOSEPH ELLIS: It-tnejn huma kodiċijiet imma lex posterior derogat priori kienu jgħallmuna.

Barra minn hekk, nissuġġerixxi wkoll li nbiddlu n-nota marġinali tal-artikolu 79 tal-Kap.

12 għaliex m'għadhiex tagħmel sens.

Illum din qed tgħid li hemm xi restrizzjonijiet dwar membri tal-Parlament.

Ma nafx x'restrizzjonijiet kienu imma l-liġi ġiet emendata u allura n-nota marġinali għandha tkun tirrifletti l-artikolu kif se jiġi.

IĊ-CHAIRPERSON: Grazzi.

EDWARD ZAMMIT LEWIS: Sur President, nipproponi li l-klawsola 4 tiġi posposta.

IĊ-CHAIRPERSON: Hawn qbil?

Fuq mozzjoni tal-Ministru għall-Ġustizzja, l-Ugwaljanza u l-Governanza l-Kumitat qabel li Klawsola 4 tiġi posposta.

Klawsola 5 – Emenda tal-artikolu 80 tal-Kodiċi.

IĊ-CHAIRPERSON: Rimarki?

EDWARD ZAMMIT LEWIS: Sur President, il-klawsola 5 tgħid hekk:

"Fl-artikolu 80 tal-Kodiċi, minnufih wara l-kliem "eżerċizzju tal-professjoni" għandhom jiżdiedu l-kliem "tal-avukat".

IĊ-CHAIRPERSON: Grazzi.

L-Onor.

CARMELO MIFSUD BONNICI: Fir-rigward tal-klawsola 4, niġbdilkom l-attenzjoni għall-artikoli 122 u 123 tal-Kodiċi Kriminali.

JOSEPH ELLIS: Naħseb l-aktar li hemm dispożizzjonijiet huwa fil-Kodiċi tal-Liġijiet tal-Pulizija.

KAROL AQUILINA: Jiddependi x'kienet l-intenzjoni; l-intenzjoni kienet li nagħmlu dan ir-reat ġdid jew inkella li nilleġiżlaw fuq il-kwestjoni tar-reġistrazzjoni?

Jien qed nifhem li se jkollna kategorija ta' avukati li għandhom il-warrant imma mhumiex reġistrati.

STEFAN ZRINZO AZZOPARDI: Mill-qari tagħha ma jidhirx li qiegħda tippenalizza n-nuqqas ta' reġistrazzjoni mal-Kumitat.

Tant hu hekk li s-subartikolu (3) qed jirreferi għas-subartikolu (1), minn fejn joħroġ ċar li ma tistax tipprattika bħala avukat jekk m'għandekx il-warrant mogħti taħt is-siġill pubbliku ta' Malta.

Fis-subartikolu (2) imbagħad qed jingħad li kif jingħata l-warrant, il-Kumitat għandu obbligu li jirreġistra, jiġifieri ma jistax ma jirreġistrakx la għandek il-warrant.

Imbagħad fis-subartikolu (3) qed jingħad li jekk taġixxi bi ksur tas-subartikolu (1), inti ħati ta' reat.

KAROL AQUILINA: Jien qed nifhimha li l-agħar sitwazzjoni tkun ta' xi ħadd li qatt ma kellu warrant u jagħmilha ta' avukat u forsi ftit inqas gravi tkun meta xi ħadd li tneħħielu l-warrant baqa' jagħmilha ta' avukat.

IĊ-CHAIRPERSON: Onor. Membri, erġajtu qegħdin tiddiskutu l-klawsola 4 però dik ġiet sospiża u għaldaqstant nitlob biex ma jsirux aktar rimarki fuqha ġaladarba ftaħna d-diskussjoni fuq il-klawsola 5.

(Onor. Membri: No) Il-mistoqsija hija klawsola 5.

Klawsola 5 għaddiet nem. con. u ġiet ordnata ssir parti mill-Abbozz ta' Liġi.

Klawsola 6 – Emenda tal-artikolu 81 tal-Kodiċi.

IĊ-CHAIRPERSON: Rimarki?

EDWARD ZAMMIT LEWIS: Sur President, il-klawsola 6 qed temenda l-artikolu 81 tal-Kodiċi ta' Organizzazzjoni u Proċedura Ċivili u titkellem dwar ir-rekwiżiti li jrid ikollha persuna biex tingħata l-warrant.

Sur President, nipproponi din l-emenda:

"Ċ" Fil-paragrafu (ċ) tal-klawsola 6 minnufih wara l-kliem "attività jew prattika" għandu jiżdied il-kliem "li fil-fehma tal-Kumitat mhijiex kompatibbli mal-eżerċizzju tal-professjoni legali".

IĊ-CHAIRPERSON: Grazzi.

L-Onor.

KAROL AQUILINA: Il-Kumitat jiddeċiedi dak il-ħin, skont il-każ, jew inkella se jkun hemm kriterji ċari dwar l-attivitajiet jew prattiċi li mhumiex kompatibbli mal-eżerċizzju tal-professjoni legali?

Naħseb li hawn daqsxejn nuqqas fil-liġi u naħseb li għandu jkun obbligu ta' dan il-Kumitat li minn żmien għal żmien jelenka x'inhuma dawk li huma inkompatibbli.

IĊ-CHAIRPERSON: Dr Christopher Soler.

DR CHRISTOPHER SOLER: Ma nafx jekk il-Kumitat jistax jagħmel dan ġaladarba jkun kostitwit.

Jiġifieri l-Kumitat jagħmel dawk ir-rules of procedure, jew inkella l-internal guidelines tiegħu stess, li jiddeterminaw u jikklassifikaw ab initio liema huma ċ-ċirkostanzi li jirrendu l-eżerċizzju tal-professjoni inkompatibbli f'dan is-sens.

U allura biex nindirizza l-punt tiegħek, Onor. Aquilina, forsi l-Kumitat jista' jagħmel hekk.

Xejn mhu se jżommu milli jagħmel dan.

KAROL AQUILINA: Hemm differenza bejn li jista' jagħmel hekk u li għandu jagħmel hekk.

Għalhekk, biex anke nkunu korretti mal-professjoni u biex dak li jkun ma jidħolx f'ċerti affarijiet u mbagħad wara jiskopri li se jiġi ġġudikat mill-Kumitat għax dawk l-affarijiet huma inkompatibbli, naħseb għandu jkun hemm l-obbligu li l-Kumitat, minn żmien għal żmien, jippubblika dawk l-affarijiet li huma inkompatibbli.

IĊ-CHAIRPERSON: Onor. Aquilina, se tressaq xi emenda f'dan is-sens?

Jien qiegħed sempliċement niġbed l-attenzjoni għaliha.

IĊ-CHAIRPERSON: Nistieden lil Dr Louis de Gabriele biex jintervjeni.

Il-permess ingħata.

DR LOUIS DE GABRIELE (President tal-Kamra tal-Avukati): Nissuġġerixxi li l-artikolu 81 tal-Kodiċi ta' Organizzazzjoni u Proċedura Ċivili jiġi rinumerat bħala s-subartikolu (1) u mbagħad indaħħlu s-subartikolu (2) ġdid li permezz tiegħu l-Kumitat ikun jista' jipprepara u jippubblika regoli u linji gwida biex jgħid x'inhuma l-affarijiet li persuna għandha tissodisfa minn żmien għal żmien biex tkun kompatibbli mal-paragrafi (a) u (b) tas-subartikolu 81(1).

Jiġifieri nagħtu rule-making powers lil dan il-Kumitat biex jiddetermina minn żmien għal żmien partikolarment xi tfisser "fit and proper".

Inkella "fit and proper" eżattament x'inhu?

Xi ħadd irid jiddeċiedi x'inhu!

STEFAN ZRINZO AZZOPARDI: Dak li għadu kif issuġġerixxa Dr de Gabriele fakkarni f'dak li sar mill-Judicial Appointments Committee, liema Kumitat ippubblika x'kienu l-kriterji.

KAROL AQUILINA: B'dak li qiegħed jipproponi Dr de Gabriele tiġi tassattiva li jkun hemm dawn ir-regoli.

DR LOUIS DE GABRIELE: Iva, il-Kumitat irid jagħmel dawn ir-regoli.

Jista' forsi jkollna kopja ta' dak li qiegħed jipproponi Dr de Gabriele sabiex inkunu nistgħu nabbozzaw l-emenda u naraw il-Kumitat jaqbilx magħha?

IĊ-CHAIRPERSON: Iva, se nagħmlu photocopy.

L-Onor.

CARMELO MIFSUD BONNICI: Sur President, il-kriterju li jkun hemm regoli u linji gwida huwa tajjeb, però għandu jkun hemm ukoll il-qbil min-naħa tal-Ministru dwarhom għaliex dawn imbagħad se jolqtu min isir jew min ma jsirx avukat, jew min jista' jikkwalifika u ma jikkwalifikax, u allura hemmhekk il-bżonn li jkun hemm il-public seal fiha l-ħaġa.

EDWARD ZAMMIT LEWIS: Naqbel miegħek, Onor. Mifsud Bonnici.

JOSEPH ELLIS: Allura jekk hawn qbil, ikun aħjar jekk nemendaw l-artikolu 81A tal-Kodiċi ta' Organizzazzjoni u Proċedura Ċivili għaliex jitkellem dwar regolamenti li jsiru mill-Ministru biex iġib fis-seħħ id-dispożizzjonijiet tal-Att dwar ir-Rikonoxximent Reċiproku ta' Kwalifiki u r-regolamenti kollha magħmulin taħtu.

CARMELO MIFSUD BONNICI: Diġà hemm dispożizzjoni internazzjonali u Ewropea dwar dak.

IĊ-CHAIRPERSON: Dr Soler, inti qiegħed tipprepara emenda f'dan is-sens?

DR CHRISTOPHER SOLER: Iva, Sur President, però jekk jista' jirrepeti dak li qal l-Onor.

Mifsud Bonnici jkun aħjar, biex nifhmu eżattament kif għandna nabbozzawha.

IĊ-CHAIRPERSON: Grazzi.

EDWARD ZAMMIT LEWIS: Sur President, nipproponi li l-klawsola 6 u l-Emenda "Ċ" jiġu posposti.

IĊ-CHAIRPERSON: Hawn qbil?

Fuq mozzjoni tal-Ministru għall-Ġustizzja, l-Ugwaljanza u l-Governanza l-Kumitat qabel li klawsola 6 u l-Emenda "Ċ" jiġu posposti.

Klawsola 7 – Sostituzzjoni tal-artikolu 84 tal-Kodiċi.

IĊ-CHAIRPERSON: Rimarki?

EDWARD ZAMMIT LEWIS: Sur President, din il-klawsola qed tirreferi għall-kawżi ta' skwalifika ta' persuna milli tipprattika l-professjoni ta' avukat.

IĊ-CHAIRPERSON: Grazzi.

DR LOUIS DE GABRIELE: Sur President, fl-aħħar ta' din il-klawsola hemm proviso li jaqra hekk:

"Iżda jkun legali għall-President ta' Malta li fi kwalunkwe żmien ineħħi l-iskwalifika msemmija qabel.".

Nipproponi li dan ukoll isir fuq rakkomandazzjoni tal-Kumitat.

Jiġifieri bħalma l-iskwalifika ssir fuq rakkomandazzjoni tal-Kumitat, ir-reinstatement tal-kwalifika wkoll isir fuq rakkomandazzjoni tal-Kumitat.

Għaldaqstant wara l-kliem "l-iskwalifika msemmija qabel", fl-aħħar parti tal-proviso, nissuġġerixxi li jiżdied il-kliem "fuq rakkomandazzjoni tal-Kumitat".

KAROL AQUILINA: Hemmhekk għandna problema għaliex il-President jaġixxi fuq il-parir tal-Kabinett, jiġifieri trid teskludi dik il-funzjoni biex nagħmlu dak li qed tissuġġerixxi, Dr de Gabriele.

Issa f'din il-funzjoni l-President ma jużax moħħu imma juża moħħ il-Kabinett.

DR LOUIS DE GABRIELE: Fl-ewwel parti ta' din il-klawsola se jkun qed juża moħħ il-Kummissjoni attwalment, lanqas il-moħħ il-Kumitat.

KAROL AQUILINA: Għalhekk trid teskludi dik u ddaħħal il-Kummissjoni meta qed titkellem fuq il-President, inkella se tibqagħlek pendenti li l-President irid isegwi lill-Gvern.

EDWARD ZAMMIT LEWIS: Jien naqbel u ma naħsibx li għandha tintmiss.

KAROL AQUILINA: Jekk il-President, meta jaġixxi biex jagħti l-warrant, jaġixxi fuq ir-rakkomandazzjoni tal-Kumitat, jekk imbagħad jiġi biex ineħħi l-iskwalifika fuq ir-rakkomandazzjoni ta' min se jaġixxi?

Waħdu żgur ma jistax jaġixxi għax din żgur li ma ma taqax taħt waħda minn dawk l-affarijiet illi huma prerogattiva tiegħu personali.

Allura mbagħad se naqgħu għad-dispożizzjoni tal-Kostituzzjoni, li tgħidlek li l-President irid jaġixxi skont dak li jiddeċiedi l-Kabinett jew il-Ministru li jkun delegat b'dak il-poter.

Ma jista' jaqa' fuq ħadd aktar.

Issa jien ma naħsibx li l-intenzjoni hi li l-funzjoni li xi ħadd titneħħhielu l-iskwalifika minflok tkun tal-Kumitat tkun tal-Gvern.

Min jagħmilha jrid ineħħiha.

DR LOUIS DE GABRIELE: Is-subartikolu (1) tal-artikolu 84 bħalissa fl-Abbozz ta' Liġi jaqra hekk:

"(1) Persuna tista' b'mod perpetwu jew għal xi żmien ma titħalliex tipprattika l-professjoni ta' avukat fuq rakkomandazzjoni tal-Kummissjoni għall-Amministrazzjoni tal-Ġustizzja, jekk dik il-persuna ...".

Allura mbagħad jekk persuna se tiġi reinstrated fil-professjoni, il-President se jiddeċiedi to reinstate her mhux hekk?

KAROL AQUILINA: Ma jistax; ma jista' qatt jagħmilha din.

DR LOUIS DE GABRIELE: Naħseb se mai jrid ikun hemm rakkomandazzjoni mill-Kummissjoni, li kienet l-organu inizjali li rrakkomandat li jitneħħa l-warrant.

EDWARD ZAMMIT LEWIS: Imma l-President mhux il-kap tal-Kummissjoni?

DR LOUIS DE GABRIELE: Hekk hu, imma jkun qiegħed jaġixxi b'funzjoni differenti.

Ma jkunx qed jaġixxi qua ċ-Chairman tal-Kummissjoni.

KAROL AQUILINA: Inkella li nistgħu nagħmlu huwa li naqilbu l-proviso u jiġi jaqra hekk:

"Iżda jkun legali għall-Kummissjoni li tirrakkomanda lill-President ta' Malta li fi kwalunkwe żmien ineħħi l-iskwalifika msemmija qabel.".

CARMELO MIFSUD BONNICI: Mela terġa' tmur għand il-Kummissjoni.

KAROL AQUILINA: Tibda mill-Kummissjoni; ma jistax jibdieha l-President waħdu.

DR CHRISTOPHER SOLER: Però jrid ikun hemm eċċezzjoni għal deċiżjoni tal-Qorti f'każ fejn ikun hemm interdizzjoni għaliex inkella jkollna problema.

CARMELO MIFSUD BONNICI: X'jiġifieri?

KAROL AQUILINA: Jekk għandek sentenza tal-Qorti li tordnalek interdizzjoni, inti ma tistax tmur tappella lill-Kumitat biex jagħmel rakkomandazzjoni li jaqlibha, inkella s-sentenza tkun għalxejn u tkun annullata.

JOSEPH ELLIS: Il-preokkupazzjoni tal-Avukat tal-Istat diġà qiegħda indirizzata fis-subartikolu (3) għax jgħid "sakemm l-avukat ma jiġix interdettjat permezz ta' sentenza finali mogħtija minn qorti".

Aħna qegħdin nitkellmu fuq il-proviso.

DR CHRISTOPHER SOLER: Imma jekk se ssir emenda kif ippropona l-Onor.

Karol Aquilina, il-preokkupazzjoni tiegħi tissustisti xorta waħda għaliex inkunu qegħdin immissu l-proviso.

JOSEPH ELLIS: Il-proviso jgħidlek "Iżda jkun legali għall-President ta' Malta li f'kwalunkwe żmien ineħħi l-iskwalifika msemmija qabel".

Jekk ma nbiddlu xejn, xorta jekk hemm sentenza ta' priġunerija għal aktar minn sena, avukat se jkun interdett.

U se jkun interdett għal dejjem sa fejn naf jien.

DR CHRISTOPHER SOLER: Hekk hu.

JOSEPH ELLIS: Jiġifieri lanqas mhi applikabbli.

Bħalissa fl-Abbozz ta' Liġi qed jingħad hekk:

"… instabet ħatja minn qorti ta' delitt kontra l-fiduċja pubblika jew ta' serq jew frodi jew li xjentement irċiviet proprjetà miksuba minn serq jew frodi jew ta' xi delitt punibbli bi priġunerija ta' aktar minn sena (1) bl-eċċezzjoni ta' reati involuntarji".

Issa llum bil-mod kif inhi miktuba l-liġi hija ġenerali, jiġifieri tapplika għal kwalunkwe kundanna, u allura frankament ma nafx għaliex wieħed issa qiegħed jirrestrinġi għal "delitt kontra l-fiduċja pubblika jew ta' serq jew frodi jew li xjentement irċiviet proprjetà miksuba minn serq jew frodi".

Mela jekk avukat jinstab ħati li abbuża minn minorenni, pereżempju, u ntbagħat erba' snin il-ħabs, skont din il-liġi għandu dritt jibqa' jżomm il-warrant!

KAROL AQUILINA: Forsi tista' tiġi hekk:

Iżda ħlief għall-każ li avukat ikun ġie interdett permezz ta' sentenza finali mogħtija minn Qorti, il-Kumitat jista', fi kwalunkwe żmien, jirrakkomanda lill-President ta' Malta biex ineħħi l-iskwalifika msemmija qabel.

CARMELO MIFSUD BONNICI: Id-diffikultà li qed nara hija li hawn mekkaniżmu ta' kif tneħħi u tissospendi però mbagħad m'hemmx mekkaniżmu biex wieħed jikkontestaha, jew inkella biex imur kontra tagħha fejn m'hemmx sentenza tal-Qorti.

Mela jekk kemm-il darba l-Kummissjoni għall-Amministrazzjoni tal-Ġustizzja tiddeċiedi li toħroġ sospensjoni, inti b'liema mekkaniżmu tista' titlob li tiġi reinstated?

KAROL AQUILINA: Taħt l-artikolu 469A.

CARMELO MIFSUD BONNICI: Jiġifieri tagħmel kawża taħt l-artikolu 469A?

DR CHRISTOPHER SOLER: Tagħmel kawża ta' stħarriġ ġudizzjarju.

CARMELO MIFSUD BONNICI: Jiġifieri x-xogħol tal-Kummissjoni għall-Amministrazzjoni tal-Ġustizzja jaqa' taħt dak l-artikolu?

DR CHRISTOPHER SOLER: Huwa att amministrattiv minn awtorità pubblika.

CARMELO MIFSUD BONNICI: M'iniex daqshekk ċert li huwa hekk għaliex din hija aktar funzjoni ġudizzjarja milli funzjoni amministrattiva.

DR LOUIS DE GABRIELE: Hemm sentenzi tal-Qorti li anke t-Tribunal Industrijali, pereżempju, li huwa kważi ġudizzjarju, huwa amministrattiv għall-finijiet tal-artikolu 469A u fil-fatt, il-Qorti tirrevedi sentenzi ta' dan it-Tribunal.

Però naħseb dak li qegħdin niddibattu hawnhekk huwa li jekk permezz ta' sentenza dak li jkun jitlef il-warrant, biex isir ir-reinstatement ta' dak il-warrant żgur li s-sentenza jrid ikun għadda t-terminu tagħha u allura nistaqsi: Wieħed ma jkollu qatt l-opportunità li jirriabilita ruħu wara li tkun skadiet dik is-sentenza?

U xi jrid tagħmel?

Mhux qed ngħid li jista' jkun riabilitat; qiegħed biss inpoġġi l-mistoqsija.

Jien inkun irrid li jkun hemm bilanċ fl-affarijiet.

Kif inhu bħalissa l-proviso qed jgħid li jista' jkun legali li l-President tar-Repubblika, fi kwalunkwe żmien, ineħħi l-iskwalifika msemmija qabel, u allura qed tingħata awtorità ta' presidential pardon li qed testendi ruħha u hija parti mill-poteri tal-President.

Hekk kif inhi tkopri kollox, jiġifieri m'għandekx bżonn tikteb xi raġunijiet partikolari, però jekk avukat jgħaddi minn mument ħażin u jagħmel xi affarijiet żbaljati, pereżempju, jekk imbagħad jiddispjaċih, m'hemmx rimedju għalih?

DR LOUIS DE GABRIELE: F'ċirkostanza bħal dik naħseb l-ewwel għandek tmur quddiem il-Kummissjoni, il-Kummissjoni tevalwa l-każ li jkun għamel l-avukat quddiemha, imbagħad se mai tagħmel rakkomandazzjoni lill-President biex ikun jista' jerġa' jiġi rintegrat fil-professjoni.

CARMELO MIFSUD BONNICI: Naqbel miegħek, però l-Kummissjoni għandha l-poter li tagħmilha din?

DR LOUIS DE GABRIELE: Kif inhi l-liġi bħalissa le, però naħseb bil-proposta li fil-proviso jingħad "Iżda jkun legali li l-Kummissjoni tista' tirrevedi dak il-każ u tirrakkomanda lill-President" naħseb li mbagħad il-liġi tkun qiegħda tagħtih dak il-poter.

CARMELO MIFSUD BONNICI: Għalija aħjar hekk għax xi sfortuna dejjem tista' tinqala' fil-ħajja.

Ovvjament l-azzjoni kriminali tibqa' azzjoni kriminali.

DR CHRISTOPHER SOLER: F'dak il-każ mal-proviso nistgħu nżidu xi ħaġa fis-sens li dan sakemm l-iskwalifika ma tkunx stabbilita mill-Qorti permanentement.

Jiġifieri jekk il-Qorti fis-sentenza tagħha tgħid illi inti perpetwament inabilitat, naqbel ma' Dr Soler ...

Hemm dispożizzjoni tal-liġi fir-rigward tal-interdizzjoni li tgħid li anke meta l-Qorti tgħid hekk, inti tista' tagħmel rikors u tista' tiġġustifika l-pożizzjoni u l-Qorti jkollha dritt li ddawwar dik id-deċiżjoni.

Però dik għall-interdizzjonijiet pubbliċi.

Issa aħna hawnhekk għandna forma oħra ta' interdizzjoni li mhijiex għal uffiċjal pubbliku.

Fil-fatt, jekk tridu nistgħu ngħidu li din tapplika mutatis mutandis.

Jien li qed ngħid però huwa li l-proviso kien qed jagħti l-konfort u l-opportunità li jekk xi ħadd wara ċertu żmien iħossu aggravat, jew iħossu li jista' jbiddel iċ-ċirkostanzi, ikollu proċedura li jista' jsegwi.

Bħalma hemm il-proċedura li neħħietu għandu jkun hemm proċedura biex jiġi rintegrat għaliex li tgħidlu jagħmel kawża skont l-artikolu 469A jfisser li meta toħroġ id-deċiżjoni għandu sitt xhur biex jagħmilha, mela dak iż-żmien mhuwiex ġustifikat, imma aktar tard, jekk ikun żmien ġustifikat, dawn se jgħidulu li għaddielu ż-żmien stabbilit fl-artikolu 469A u dan ikun ifisser li jkun qiegħed mingħajr rimedju.

Mhux hekk?!

JOSEPH ELLIS: Naħseb il-problema ta' dan il-provvediment kif inhu propost hija li l-liġi kif inhi llum hija ċarissima li jekk avukat jiġi kkundannat għal delitt punibbli bi priġunerija ta' aktar minn sena, bl-eċċezzjoni ta' reati involuntarji, jista' jkun hemm l-inabilitazzjoni perpetwa għall-eżerċizzju tal-professjoni ta' avukat mentri issa, kif qed jiġi propost li tiġi emendata l-liġi, se nidħlu f'ħafna inċertezzi.

Ejjew ngħidu li avukat jinstab ħati ta' omiċidju.

Kif inhu l-provvediment mhuwiex ċar jekk għandux jiġi inabilitat għal dejjem jew għat-tul tas-sentenza.

U d-diskrezzjoni hija f'idejn il-Kummissjoni għall-Amministrazzjoni tal-Ġustizzja jekk tirrakkomandax inabilitazzjoni temporanja jew perpetwa, irrispettivament mid-delitt li għalih instab ħati l-imsemmi avukat.

DR LOUIS DE GABRIELE: Naħseb li fiha fondazzjoni, fis-sens li filwaqt li l-Qorti qiegħda tiddetermina x'għandha tkun is-sentenza abbinata mar-reat, il-Kummissjoni, jew dak l-organu li qed jiddixxiplina l-avukat, tiddeċiedi hi x'konsegwenza se jkollha fuq dik il-persuna in kwantu avukat.

Naħseb hija drakonjana wisq is-sitwazzjoni llum li għal kwalunkwe tip ta' sentenza, in perpetuity, bħala avukat tista' titlef il-warrant kompletament u m'għandek l-ebda mezz ta' kif tista' terġa' tingħata dak il-warrant lura.

Hekk qiegħda tgħid id-dispożizzjoni tal-liġi llum mentri din id-dispożizzjoni qed tagħti l-opportunità li filwaqt li l-Qorti tiddeċiedi fuq x'sentenza se teħel in konnessjoni mar-reat, in konnessjoni mal-aspett professjonali ta' ħajtek jiddeċiedi dak l-organu li għandu l-kompetenza jiddeċiedi fuq il-warrant.

JOSEPH ELLIS: Naqbel li hija drankonjana wisq.

DR CHRISTOPHER SOLER: Jekk qed nifhem sew, qegħdin naqblu li fil-proviso nnifsu wara l-kliem "l-iskwalifika msemmija qabel" jiżdiedu l-kliem "fuq rakkomandazzjoni tal-Kumitat" hux hekk?

KAROL AQUILINA: Jien nissuġġerixxi li nagħmluha l-kontra, ċjoè li toriġina mill-Kumitat għaliex il-President f'Malta ma jħaddimx moħħu, ħlief meta tgħidlu l-Kostituzzjoni, u allura qatt ma tista' tibda minnu.

DR CHRISTOPHER SOLER: Onor. Aquilina, jiġifieri inti qed tgħid li l-proċess huwa triggered mill-Kumitat innifsu u allura l-inizjattiva tkun tal-Kumitat u għaldaqstant hemmhekk il-President ikun ir-riċevitur tar-rakkomandazzjoni.

KAROL AQUILINA: Fil-proviso int qed tissuġġerixxi li ngħidu li l-Kumitat jista', fi kwalunkwe żmien, jirrakkomanda lill-President biex ineħħi l-iskwalifika msemmija qabel.

Però rridu nagħmlu l-eċċezzjoni tal-interdizzjoni għaliex inkella nkunu qegħdin noħolqu sistema kif is-sentenzi tal-qrati tagħna, fil-każ tal-interdizzjoni ta' avukat, jistgħu jispiċċaw inutili.

JOSEPH ELLIS: Imma hawnhekk fuq interdizzjoni ta' uffiċjal pubbliku li jeżerċita funzjoni pubblika qegħdin nitkellmu?

KAROL AQUILINA: Le, qed nitkellmu fuq interdizzjoni ġenerali.

JOSEPH ELLIS: Imma dik għall-uffiċjali pubbliċi mhux għall-avukati.

DR LOUIS DE GABRIELE: Skont xi tkun ir-raġuni għall-interdizzjoni.

KAROL AQUILINA: L-Onor.

Ellis qed jirreferi għal dawk l-interdizzjonijiet li jsiru fil-konfront ta' uffiċjali pubbliċi, imma l-interdizzjoni tapplika wkoll fil-privat.

JOSEPH ELLIS: Qed nirreferi għal meta ma jkunux jistgħu jeżerċitaw kariga pubblika.

DR LOUIS DE GABRIELE: Frankament jekk inti interdett mill-Qorti lanqas għandek teżerċita l-professjoni ta' avukat.

JOSEPH ELLIS: Aħna m'aħniex uffiċjali pubbliċi.

Dak il-punt tiegħi.

KAROL AQUILINA: Le, mhix dik il-kwestjoni.

JOSEPH ELLIS: Frankament minħabba li l-paragrafu (ċ) jgħid li kwalunkwe delitt punibbli bi priġunerija ta' aktar minn sena, bl-eċċezzjoni ta' reati involontarji, jagħti lok għal inabilitazzjoni perpetwa jew temporanja, ma narax għalfejn hemm il-paragrafi (a) u (b).

Pereżempju l-paragrafu (a) jgħid "ma għadhiex persuna tajba u xierqa" u naħseb li dawn huma konċetti vagi ħafna.

Għax x'jiġifieri ma għadhiex persuna tajba u xierqa?!

EDWARD ZAMMIT LEWIS: Imma trid tagħti ftit diskrezzjoni.

JOSEPH ELLIS: Għalhekk irid ikollok kriterji oġġettivi, bħal li xi ħadd jinstab ħati ta' delitt punibbli bi priġunerija ta' aktar minn sena.

Għax li ngħidu li persuna ma għadhiex aktar tajba u xierqa xi jfisser?

STEFAN ZRINZO AZZOPARDI: Il-kwestjoni tal-"fit and proper" qegħdin ngħidu li se nindirizzawha.

Issa aħna li qegħdin niddiskutu hawnhekk huwa jekk hemmx iċ-ċans li persuna li nstabet ħatja tiġi rintegrata fil-professjoni jew inkella tibqa' perpetwament eskluża.

Dak hu l-punt.

Jiġifieri jekk qegħdin naqblu li se nagħtu lok lill-Kumitat li b'xi mod jew ieħor jiskatta xi proċess biex persuna tiġi rintegrata hija kwestjoni u jekk qed ngħidu li għandha tibqa' in perpetwità eskluża hija kwestjoni differenti.

DR CHRISTOPHER SOLER: Wara l-proposti tagħkom forsi l-proviso jista' jiġi jaqra xi ħaġa hekk:

Iżda l-Kumitat jista' jirrakkomanda lill-President ta' Malta li jneħħi l-iskwalifika msemmija qabel.

Dan salv meta jkun hemm interdizzjoni perpetwa tal-avukat li tiġi imposta minn Qorti.

Naħseb li it captures everything.

CARMELO MIFSUD BONNICI: Le, agħti l-poter totali!

Il-President għandu l-poter assolut; dak huwa parti mill-presidential pardon tiegħu.

DR CHRISTOPHER SOLER: Imma m'għandux ikollu l-poter assolut.

CARMELO MIFSUD BONNICI: Le, ma naqbilx, avolja jkun hemm interdizzjoni perpetwa għaliex hemm mekkaniżmu fis-sistema tagħna li permezz tiegħu uffiċjali pubbliċi li jiġu interdettjati perpetwament jistgħu jagħmlu rikors apposta – u hemm ċerti kriterji – u l-Qorti tista' tikkonsidra u tista' tneħħihielhom u timponi affarijiet oħrajn u allura għall-avukati se ngħidu li m'għandhomx ċans li jerġgħu jieħdu l-warrant?!

DR CHRISTOPHER SOLER: Imma l-final arbiter tkun il-Qorti u mhux il-President.

Forsi hawnhekk li ma tantx qed naqbel miegħek.

CARMELO MIFSUD BONNICI: Hawnhekk qed nitkellmu fuq meta kien hemm sentenza u l-Kumitat, abbażi ta' dik is-sentenza, irrakkomanda t-tneħħija tal-warrant, imbagħad kien hemm trapass ta' żmien u terġa' ssir rakkomandazzjoni għal rikonsiderazzjoni.

Fl-opinjoni umli tiegħi, din ma nistgħux norbtuha għal dejjem.

KAROL AQUILINA: Jien xorta m'iniex qed nifhem kif il-Kumitat jista' jirrakkomanda meta għandek is-sentenza tal-Qorti.

IĊ-CHAIRPERSON: Nistieden lil Dr Stefan Camilleri biex jintervjeni.

Il-permess ingħata.

DR STEFAN CAMILLERI (Segretarju Ġenerali tal-Kamra tal-Avukati): Il-Qorti ma tirrakkomandax.

KAROL AQUILINA: Apparti minn hekk, lanqas tagħmel sens.

Int kif se tirrakkomanda li xi ħadd jingħata l-warrant lura jekk il-Qorti tkun imponiet fuqu interdizzjoni?

Lanqas tista'!

DR CHRISTOPHER SOLER: Jien b'mod impliċitu dak li għedt meta għedt li l-final arbiter hija l-Qorti.

(Interruzzjonijiet)

DR CHRISTOPHER SOLER: Mela nneħħu l-aħħar biċċa li għadni kemm ikkwotajt u l-proviso jiġi jaqra hekk:

Iżda l-Kumitat jista' jirrakkomanda lill-President ta' Malta li jneħħi l-iskwalifika msemmija qabel.

JOSEPH ELLIS: Hekk l-aħjar għax ma rridux nikkonfondu l-konċett ta' interdizzjoni mal-iskwalifika mill-professjoni.

IĊ-CHAIRPERSON: Grazzi.

EDWARD ZAMMIT LEWIS: Sur President, nipproponi li l-klawsola 7 tiġi posposta.

IĊ-CHAIRPERSON: Hawn qbil?

Fuq mozzjoni tal-Ministru għall-Ġustizzja, l-Ugwaljanza u l-Governanza l-Kumitat qabel li klawsola 7 tiġi posposta.

KLAWSOLA 6 (Posposta aktar kmieni fil-Kumitat)

IĊ-CHAIRPERSON: Il-Ministru.

EDWARD ZAMMIT LEWIS: Sur President, jien kont diġà ressaqt emenda għall-klawsola 6 u wara d-diskussjoni li kellna, u fuq proposta tal-Kamra tal-Avukati, forsi nistgħu nkomplu nemendaw il-klawsola 6 kif ġej:

"(g) minnufih wara s-subartikolu (1) tiegħu għandu jidħol is-subartikolu ġdid li ġej:

"(2) Il-Kumitat għandu jipprepara u jippubblika regoli u linji gwida li jipprovdu ħtiġijiet illi persuna trid tissodisfa minn żmien għal żmien biex tħares mal-provvedimenti ta' artikolu 81(a), (b) u (ċ), bl-approvazzjoni tal-Ministru".".

IĊ-CHAIRPERSON: Grazzi.

L-Onor.

KAROL AQUILINA: Naħseb li l-kliem "minn żmien għal żmien" fis-subartikolu (2) iridu jiġu qabel u allura tiġi taqra "Il-Kumitat għandu minn żmien għal żmien jipprepara u jippubblika ..." għaliex inkella se tiġi tinftiehem li inti minn żmien għal żmien trid toqgħod tiċċekkja li inti in line ma' dawk ir-regoli eċċ.

EDWARD ZAMMIT LEWIS: Naqbel.

Nistgħu nbiddluha.

IĊ-CHAIRPERSON: Grazzi.

L-Onor.

JOSEPH ELLIS: Jien nissuġġerixxi li anke l-kliem "bl-approvazzjoni tal-Ministru" jiġu qabel u allura tiġi taqra: Il-Kumitat għandu minn żmien għal żmien, bl-approvazzjoni tal-Ministru, jipprepara u jippubblika ...".

EDWARD ZAMMIT LEWIS: Naqbel ukoll.

IĊ-CHAIRPERSON: Grazzi.

EDWARD ZAMMIT LEWIS: Sur President, nipproponi li l-klawsola 6 terġa' tiġi posposta sakemm ma ssir l-emenda.

IĊ-CHAIRPERSON: Hawn qbil?

Fuq mozzjoni tal-Ministru għall-Ġustizzja, l-Ugwaljanza u l-Governanza l-Kumitat qabel li klawsola 6 tiġi posposta mill-ġdid.

Klawsola 8 – Sostituzzjoni tal-artikolu 85 tal-Kodiċi.

IĊ-CHAIRPERSON: Rimarki?

EDWARD ZAMMIT LEWIS: Sur President, il-klawsola 8 tirreferi għall-eżerċizzju tal-professjoni ta' prokuratur legali.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 8.

Klawsola 8 għaddiet nem. con. u ġiet ordnata ssir parti mill-Abbozz ta' Liġi.

Klawsola 9 – Emenda tal-artikolu 87 tal-Kodiċi.

IĊ-CHAIRPERSON: Rimarki?

EDWARD ZAMMIT LEWIS: Sur President, il-klawsola 9 qiegħda temenda l-artikolu 87 tal-Kap.

12 tal-Liġijiet ta' Malta u tirreferi għall-eżami ta' prokuratur legali, li jrid ikun approvat minn żewġ imħallfin.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 9.

Klawsola 9 għaddiet nem. con. u ġiet ordnata ssir parti mill-Abbozz ta' Liġi.

Klawsola 10 – Żieda ta' artikoli ġodda mal-Kodiċi.

IĊ-CHAIRPERSON: Rimarki?

EDWARD ZAMMIT LEWIS: Sur President, din il-klawsola hija dwar id-ditti legali u nipproponi din l-emenda:

"D" Klawsola 10 għandha tiġi emendata kif ġej:

(a) l-artikolu 88A tal-Kodiċi, kif miżjud bi klawsola 10, għandu jiġi emendat kif ġej:

(i) is-subartikolu (1) tiegħu għandu jiġi mħassar u s-subartikoli (2), (3) u (4) tiegħu għandhom jiġu rinumerati bħala subartikoli (1), (2) u (3); u

(ii) fit-test Ingliż tas-subartikolu (3) tiegħu, kif rinumerat, il-kliem "twelve thousand" għandu jiġi sostitwit bil-kliem "twelve thousand euro";

(b) l-artikolu 88B tal-Kodiċi, kif miżjud bi klawsola 10, għandu jiġi emendat kif ġej:

(i) fil-paragrafu (ċ) tas-subartikolu (1) tiegħu, il-kliem "lill-pubbliku" għandu jiġi sostitwit bil-kliem "bil-pubbliku"; u

(ii) fil-paragrafu (ċ) tas-subartikolu (1) tiegħu, il-kliem "lill-persuni" għandu jiġi sostitwit bil-kliem "bil-persuni".

IĊ-CHAIRPERSON: Grazzi.

DR LOUIS DE GABRIELE: Sur President, jien kont bgħatt xi emendi lill-Ministru b'rabta ma' din il-klawsola, fosthom biex jiġi determinat min jista' jkollu interess ta' equity jew ownership f'ditta legali.

Aħna, bħala Kamra tal-Avukati, qed nipproponu li għandu jkun hemm dispożizzjoni fil-liġi li tgħid li dawk li huma warranted advocates biss għandhom ikollhom interess ta' ownership f'ditta legali, u allura dawk in-nies li huma awtorizzati jaġixxu ta' avukati u li huma marbutin bil-Kodiċi ta' Etika tal-avukati.

Inkella se jkollna sitwazzjoni fejn kwalunkwe persuna tista' tagħmel ditta legali billi timpjega avukati.

Jekk inti m'intix avukat, tista' timpjega lil xi avukati miegħek u taġixxi ta' ditti legali?

Jekk inhu hekk, allura kwalunkwe persuna, għaliex ikollha l-flus, tista' timpjega avukati magħha meta hi mhijiex avukat u taġixxi u tipprovdi servizzi legali.

Issa aħna naħsbu li ditta ta' avukati għandu jkollha ownership interests mill-avukati.

STEFAN ZRINZO AZZOPARDI: Dr de Gabriele, qed nifhem il-ħsieb tal-Kamra li min hu warranted biss għandu jkollu sehem f'ditta legali però li kieku wieħed kellu jagħmel dik ir-restrizzjoni, avukat barrani li m'għandux warrant Malta, pereżempju, ma jistax ikollu a controlling share in a partnership.

Jiġifieri bl-argument tiegħek, jekk pereżempju hemm erba' avukati u wieħed minnhom huwa barrani u t-tlieta l-oħra huma avukati Maltin bil-warrant, jekk dawn jiddeċiedu li jagħmlu ditta legali bejniethom, ladarba l-avukat barrani m'għandux warrant f'Malta u intom qed tgħidu li min hu bil-warrant biss jista' jkollu a controlling share in a partnership, f'dak il-każ dan ma jistax ikun partner f'dik id-ditta legali.

Madanakollu dak l-avukati barrani li m'għandux warrant jista' jkollu sehem, però ma jistax ikollu a controlling share.

Jiġifieri inti li trid teskludi hu li d-ditti legali ma nġibuhomx qishom xi negozju, fejn xi ħadd li jrid jagħmel investiment, minflok jagħmel investiment f'kumpanija joħloq kumpanija tal-avukati u jimpjega l-avukati.

Inti dak li trid teskludi.

DR LOUIS DE GABRIELE: Il-pożizzjoni tiegħek tista' faċilment tiġi riżolta għaliex nistgħu ngħidu: Persuna li għandha warrant taħt dan l-Att u/jew persuna li tista' tiġi awtorizzata li taġixxi ta' avukat taħt dan l-Att.

Qed ngħid hekk għaliex taħt il-mutual recognition of European lawyers, kwalunkwe persuna li għandha warrant f'pajjiżha biex taħdem ta' avukat, tista' tiġi hawn Malta u għall-ewwel tliet snin tista' taħdem under her own system, jiġifieri ma tistax tqis lilha nnifisha avukat, imbagħad wara tliet snin – hawnhekk però naf li hemm daqsxejn ta' dibattitu dwar jekk għandekx bżonn tagħmel l-eżami tal-warrant jew le – tista' taħdem saħansitra under the whole Member State title.

Allura din nistgħu nsolvuha billi nirreferu għal min huwa awtorizzat b'warrant taħt dan l-Att jew inkella taħt l-Establishment Directive jew il-liġi nazzjonali li tittrasponiha.

STEFAN ZRINZO AZZOPARDI: Ejja ngħidu jkollok avukat li jkun partner ma' avukati oħrajn u dan jiġi nieqes u jkollu tifel li mhuwiex avukat, f'dak il-każ dak it-tifel jista' jissuvventra fid-ditta legali jew jinxtara s-sehem tiegħu u jrid jeskludi ruħu?

DR LOUIS DE GABRIELE: Nista' ngħidlek li tliet kwarti mill-partnership agreements li rajt jien kollha huma to the effect li l-partners l-oħrajn iridu jixtru s-sehem u jħallsu lill-familja tal-avukat li jkun ġie nieqes.

Għax int ma jistax ikollok sitwazzjoni fejn jekk it-tfal tiegħek mhumiex avukati, f'daqqa waħda jissuventraw fil-pożizzjoni tiegħek fid-ditta legali għaliex ir-rekwiżit prinċipali huwa li trid tkun avukat.

DR CHRISTOPHER SOLER: Naħseb li dan il-punt se jiġi faċilment sorvolat għaliex apparti l-fatt li ssospendejna l-klawsola 3 u għad irridu niddiskutuha, u fl-emenda proposta għal dik il-klawsola hemm definizzjoni ta' "ditta legali" li naħseb hemm qbil dwarha, jekk se naddottaw il-proposta tal-Onor.

Aquilina, jiġfieri li "avukat" tfisser persuna awtorizzata li tipprovdi servizzi legali f'Malta taħt id-dispożizzjonijiet tal-artikolu 79 tal-Kodiċi ta' Organizzazzjoni u Proċedura Ċivili, allura l-problema hija solvuta.

DR LOUIS DE GABRIELE: Niskuża ruħi għax ma kontx hawnhekk għal dik il-parti tad-diskussjoni.

DR CHRISTOPHER SOLER: Naf, għalhekk qiegħed inqajjem il-punt.

Bl-emenda li ppropona l-Onor.

Aquilina se jiġi sorvolat kollox.

KAROL AQUILINA: Għaliex kollox jiġi ċirkostritt għal dik id-definizzjoni.

DR CHRISTOPHER SOLER: Hekk hu.

Il-kwestjoni tad-ditta legali tant hija marbuta mal-klawsola 3 li meta niddeterminaw il-klawsola 3 fl-aħħar nett ta' din il-laqgħa, għandna nikkonsidraw din ukoll.

Però ma naħsibx li huwa idoneu li niddiskutuha f'dan l-istadju.

DR LOUIS DE GABRIELE: Kollox sew, mela tista' tiġi diskussa mal-klawsola 3.

IĊ-CHAIRPERSON: Grazzi.

L-Onor.

JOSEPH ELLIS: Sur President, se nallaċċja ftit ma' dak li għadu kemm qal l-Onor.

Zrinzo Azzopardi u se nipprospetta xenarju daqsxejn differenti, fis-sens li jista' jkollok ditta legali li tħoss il-ħtieġa li magħha ddaħħal awditur, pereżempju, jew perit, biex toffri servizz multidixxiplinarju.

Mill-banda l-oħra jista' jkollok ukoll ditta ta' awdituri, kif diġà hawn, li timpjega avukati.

Issa ditta ta' awdituri ċertament ma tistax tiġi definita bħala ditta legali bid-definizzjoni li qegħdin niddiskutu hawnhekk.

Biss, il-fatt li qegħdin nillimitaw il-partners ta' ditta legali għal avukati, se jxekkel lid-ditti legali milli jikkonkorru at par ma' ditti multidixxiplinarji oħrajn?

Huwa l-każ li forsi wieħed jikkonsidra li ditta legali tkun ikkontrollata minn avukati imma mhux neċessarjament nipprojbixxu li jkollhom soċji li ma jkunux avukati?

DR LOUIS DE GABRIELE: Hawnhekk il-biċċa tax-xogħol tibda ssir komplessa u l-problema hija fejn se taqta' l-linja.

Kif jaf il-Ministru, aħna għamilna proposti dwar kif din tista' taħdem, però mbagħad trid tiddefinixxi dawk is-servizzi li jistgħu jipprovdu l-avukati, li aħna nsejħulhom "reserved legal services", kif ukoll dawk is-servizzi li jista' jipprovdi ħaddieħor li mhuwiex avukat imma li potenzjalment għandu l-kwalifiki akkademiċi u n-knowhow biex jipprovdihom.

F'dak il-każ però mbagħad trid emenda li tmur ferm oltre minn dak li qegħdin ngħidu hawnhekk.

Illum dawk id-ditti kollha – irrelevanti jekk humiex ditti legali jew ditti ta' accountants – li jaqsmu fees ta' servizzi legali bejn avukati u accountants, pereżempju, teknikament qed imorru kontra l-Kodiċi ta' Etika u kontra l-Kodiċi tal-Liġijiet tal-Pulizija għaliex mhuwiex permessibbli li tagħmilha.

Għalhekk, jekk se nagħmlu dik it-tip ta' emenda jkollna mmorru ferm oltre minn dak li hawn propost hawnhekk.

Barra minn hekk, permezz tal-klawsola 10 se jidħlu l-artikoli ġodda minn 88A sa 88D fil-Kodiċi ta' Organizzazzjoni u Proċedura Ċivili u jien kont se nipproponi li jiġi introdott ukoll l-artikolu ġdid 88E sabiex jiġi regolat punt li proprju konna qegħdin nitkellmu fuqu, ċjoè l-punt dwar l-avukati li huma impjegati mhux ma' ditta legali.

Aħna l-ewwel tkellimna dwar min jista' jkun owner ta' ditta legali però teżisti wkoll il-possibbiltà li bank, pereżempju, jimpjega avukati miegħu u f'dan il-każ il-proposta tagħna hija li dawk l-avukati – jew in-house counsel – jistgħu jaġixxu biss ta' avukati tal-bank u li l-bank innifsu ma jistax juża lill-impjegati tiegħu biex jipprovdi servizzi legali lil terzi.

Jiġifieri bank, għaliex impjega 50 avukat, ma jistax f'daqqa waħda jibda jipprovdi servizzi ta' ditta legali lil terzi.

Ovvjament hawnhekk qed nitkellem fuq kwalunkwe kumpanija imma qed nieħu l-eżempju ta' bank għaliex aktar faċli nivviżwalizzawh.

Il-punt hu li għandu jkun hemm parametri f'dan is-sens fil-każ li avukat ikun impjegat ma' kumpanija li mhijiex ditta legali għax ovvjament jekk huwa impjegat ma' ditta legali, qiegħed hemm biex jipprovdi servizz lill-pubbliku.

L-artikolu ġdid 88E, kif qegħdin nissuġġeruh aħna, huwa proprju biex jagħmel din it-tip ta' eċċezzjoni, jiġifieri lil min il-bank ma jistax jipprovdi s-servizzi.

Ovvjament l-avukat li huwa impjegat miegħu, a nome proprio, u jekk mogħti l-permess mill-bank, jista' jipprovdi servizzi kemm irid, imma ma jistax jirrendi lil dak il-bank f'ditta legali.

CARMELO MIFSUD BONNICI: Trid tirreġistra ruħek però!

Jiġifieri inti qed tgħid li jien ma nkunx permess nirreġistra ruħi f'dawk iċ-ċirkostanzi hux hekk?

DR LOUIS DE GABRIELE: Li qed ngħid huwa li f'dawk iċ-ċirkostanzi ma tistax sempliċement timpjega lill-avukati miegħek u tipprovdi, tramite dawk l-avukati, servizzi legali lil terzi għaliex il-prinċipal mhuwiex l-avukat imma huwa xi ħaddieħor.

EDWARD ZAMMIT LEWIS: Dr Gabriele, id-definizzjoni ta' "ditta legali" mhux se toħroġ minnha din?

DR CHRISTOPHER SOLER: U toħroġ mir-Reġistru wkoll.

DR LOUIS DE GABRIELE: Il-problema hi li fil-prattika llum għandek ħafna avukati li jaħdmu ma' ditti li mhumiex ditti legali u li permezz tagħhom dawn id-ditti li jaħdmu magħhom jipprovdu servizzi legali lill-klijenti tagħhom.

Allura biex tagħlaq dik il-possibbiltà trid tagħmel xi ħaġa ftit aktar sofistikata milli sempliċement definizzjoni ta' "ditta legali" għaliex dawn ma jippreżentawx ruħhom bħala ditta legali.

Pereżempju dawn jippreżentaw lilhom infushom bħala accountancy firms, jew generic advisory firms, però mbagħad jagħmlu kuntratti tal-kirjiet, jagħmlu kuntratti tal-impjegati u jagħmlu ħafna servizzi oħrajn li fir-realtà għandhom jipprovduhom l-avukati.

Din hija l-problema.

IĊ-CHAIRPERSON: Jiġifieri jekk kumpanija timpjega lil xi ħadd bħala avukat, inti qed tgħid li ma tistax tagħti servizz ta' avukat imbagħad?

DR LOUIS DE GABRIELE: Le, li qed ngħid hu li jekk jien impjegat mad-ditta tiegħek bħala avukat, jien nista' nipprovdi s-servizzi legali tiegħi lilek biss, però inti ma tistax tuża lili biex tipprovdi servizzi legali lil klijenti oħrajn hemm barra.

Mela ejja ngħidu li jien impjegat bħala in-house counsel mal-Bank of Valletta (BOV).

F'dak il-każ jien nista' nagħti servizzi legali lill-BOV, però l-BOV ma jistax juża lili biex jibda jipprovdi servizzi legali lill-klijenti tiegħu għaliex mhuwiex ditta legali.

DR STEFAN CAMILLERI: Inti jista' jkollok il-VAT number tiegħek u wara l-ħin tax-xogħol tipprovdi servizzi legali, imma l-invoice toħroġ f'ismek mhux f'isem il-BOV.

Dik hija d-differenza.

STEFAN ZRINZO AZZOPARDI: Dr de Gabriele, ejja mmorru għal realtà daqsxejn differenti minn dik ta' bank.

Ejja nieħdu audit firm bħala eżempju.

Jekk din għandha impjegati magħha avukati, kif qed tgħid inti, jekk jien klijent tagħha u rrid tax advice mingħand avukat li jaħdem magħha, hi ma tistax tipprovdili dak l-advice.

Ara jekk hux qed nifhmek sew.

DR LOUIS DE GABRIELE: Din tirrelata ma' xi ħaġa li nixtieq nissuġġerixxi b'rabta mal-klawsola 3, ċjoè li jkollna definizzjoni ta' x'jikkostitwixxi legal services u legal advice.

Illum, kif inhi s-sitwazzjoni, tax advice teknikament ma jistgħux jipprovduh l-accountancy firms.

Madanakollu lkoll kemm aħna nafu li fil-fatt jipprovduhom dawk il-pariri.

Għalhekk, u dan jorbot ma' dak li qal l-Onor.

Ellis, aħna konna poġġejna bilqiegħda mad-ditti tal-awdituri u ħriġna b'lista ta' x'inhuma reserved legal services u x'inhuma restricted u t-tax advice kienet tkun parti mir-restricted legal services, pereżempju, għaliex huma kompetenti biex jipprovduhom.

Issa wieħed jew se jagħżel li nagħmlu xi ħaġa aktar sempliċi biex nirregolaw, jew inkella we go for the whole infrastructure ta' kif nagħmlu dik id-distinzjoni.

Il-pożizzjoni llum, bil-Kodiċi ta' Etika u l-Kodiċi tal-Liġijiet tal-Pulizija, hija li biex tagħti parir legali, u parir ta' taxxa huwa parir legali, trid bilfors tkun avukat.

Mela jekk tagħti parir legali u m'intix avukat, huwa reat taħt il-Kodiċi tal-Liġijiet tal-Pulizija.

Hekk qiegħda l-liġi llum u allura naħseb li jekk se tinbidel is-sitwazzjoni, irridu nagħtu każ ukoll dik id-dispożizzjoni.

U għalhekk aħna hawnhekk ma ssuġġerejniex li jkun hemm dak it-tibdil, avolja oriġinarjament dik kienet l-intenzjoni tagħna.

STEFAN ZRINZO AZZOPARDI: Meta wieħed jara kif dan l-artikolu qed jiddefinixxi min jista' jkun f'ditta legali u x'inhi ditta legali, teknikament qed jillimita dak li jista' jkun qed jippreżenta lilu nnifsu bħala ditta legali u joffri s-servizzi ta' ditta legali.

Jien hekk qed nifhimha s-sitwazzjoni.

DR LOUIS DE GABRIELE: Jekk inti avukat f'ditta li mhijiex ditta legali però, f'dak il-każ tista' d-ditta tiegħek tipprovdi servizzi legali lil terzi?

Jekk aħna se ngħidu li ditta legali hija skont id-definizzjoni li wrieni Dr Soler, xorta jrid ikun hemm il-konnessjoni li jekk m'intix ditta legali reġistrata ma tistax tipprovdi dawk is-servizzi, inkella mhux se jkun hemm konnessjoni.

STEFAN ZRINZO AZZOPARDI: Sakemm mhux f'isimha personali.

DR LOUIS DE GABRIELE: Hekk hu.

U fl-emenda li kont se nipproponi qegħdin ngħidu li dik il-persuna tista', f'isimha personali, tipprovdi dawk is-servizzi, però trid toħroġ il-kont hi.

STEFAN ZRINZO AZZOPARDI: Ejjew nestendu daqsxejn aktar l-argument.

Ejjew nieħdu l-eżempju ta' kumpanija tal-kostruzzjoni li timpjega an in-house lawyer biex jagħtiha l-pariri.

Jekk dak l-avukat wara l-ħin joffri s-servizzi hu bħala avukat m'hemmx problema, imma li l-kumpanija tal-kostruzzjoni toffri pariri legali hi għaliex għandha avukat impjegat mhuwiex permessibbli.

KAROL AQUILINA: Jidhirli li din diġà għamilnieha fil-każ tan-nutara.

Fil-fatt konna għamilna li jekk inti nutar impjegat ma' bank, tista' tipprovdi s-servizzi tiegħek mal-bank, bħal pereżempju tagħmel kanċellamenti eċċ., però ma tistax tagħmel affarijiet oħrajn f'ħin ieħor bħala nutar separatament.

U din konna għamilnieha biex wieħed ma jitlifx il-warrant.

DR STEFAN CAMILLERI: Fil-Kodiċi tal-Etika ilha hekk żmien.

Il-Kodiċi tal-Etika espressament jgħidlek li kwalunkwe avukat impjegat ma' xi ditta li mhijiex ditta legali ma jistax jagħti pariri legali għajr lil dik id-ditta li huwa impjegat magħha.

Hija ċara daqs il-kristall u allura hawnhekk m'aħniex qegħdin nivvintaw ir-rota!

Din qiegħda fil-Kodiċi tal-Etika u ilha hekk żmien.

DR LOUIS DE GABRIELE: L-unika problema jekk dik tibqa' biss fil-Kodiċi tal-Etika hija li qiegħda taqbad lill-avukat però mhux qed taqbad lill-employer tal-avukat, ċjoè l-prinċipal li qed jipprovdi s-servizz.

Hekk dejjem se jeħilha l-avukat għaliex jekk qed jaħdem ma' xi ħadd u tramite dak ix-xi ħadd qed jagħti servizz legali, peress li l-Kodiċi tal-Etika japplika biss għall-avukati, qatt m'inti se taqbad lill-employer li qed jieħu l-benefiċċju ta' dak ix-xogħol.

Se taqbad biss lill-avukat.

EDWARD ZAMMIT LEWIS: Jien smajt l-argumenti kollha u ma nħossnix komdu li nagħmlu din l-emenda.

Nixtieq li nimxu bid-definizzjoni li għandna, li hija definizzjoni ċara.

KAROL AQUILINA: Jien qed nifhem li d-diffikultà hawnhekk hi li għandna strutturi oħrajn fil-pajjiż li għandhom avukati magħhom, il-kontroll ta' dawn l-istrutturi mhuwiex f'idejn l-avukati imma f'idejn professjonisti oħrajn, u dawn qed jipprovdu servizzi legali bl-użu ta' dawk l-avukati fil-kors tal-professjonijiet l-oħrajn.

Jien hemmhekk ukoll nara problema għax inti ma tistax timpjega lili u għaliex għandi warrant, tuża dak il-warrant biex tagħmel affarijiet oħrajn.

Jien għandi concern fuq hekk, speċjalment fil-kuntest tad-diskussjoni li kellna ftit ilu meta għedna li xi ħadd li mhuwiex avukat m'għandux ikollu equity f'law firm u li qatt ma jista' jassumi dik ir-responsabbiltà għaliex mhuwiex avukat.

Soluzzjoni ta' malajr m'għandix, imma nara li hemm problema.

EDWARD ZAMMIT LEWIS: Onor. Aquilina, m'iniex qed ngħid li l- argumentazzjoni li qed issir u l-eżempji li ssemmew mhumiex tajbin.

Li qed ngħid hu li ma nħossnix komdu li din l-emenda tidħol f'dan l-Abbozz ta' Liġi.

Mhux qed ngħid li għandi raġun jien u l-argumentazzjoni ma tagħmilx sens.

Se jkun hemm definizzjoni ta' "ditta legali" u se jkun hemm reġistru li se jkun tassattiv u għall-ewwel darba, mill-aspett ta' client dimension, wieħed se jkun jista' jiċċekkja dawn l-affarijiet.

U dik hija xi ħaġa importanti għaliex kulħadd jista' jagħmel żewġ ismijiet wara xulxin u jgħid li huwa law firm però dik trid tinqata'.

Ma tkunx law firm billi tagħmel żewġ ismijiet wara xulxin, għandek riperkussjonijiet oħrajn, u jien nixtieq nasal li jkun hemm dik id-definizzjoni.

Onor. Aquilina, mhux qed ngħid li m'hawnx dawn il-problemi prattiċi li qed tirreferi għalihom inti.

KAROL AQUILINA: Nixtieq insibu soluzzjoni.

Jien ma nixtieqx li nimxu bil-mod kif imxejna fil-liġi tan-nutara imma jekk immorru f'dik id-direzzjoni, anke biex inkunu konsistenti, allura x'nagħmlu?

Nagħtuh il-warrant imma nillimitawh għal dak ix-xogħol intern?!

Jekk nimxu kif imxejna fil-liġi tan-nutara hekk nagħmlu kieku.

Aħna fil-liġi tan-nutara għedna li jekk nutar jaħdem ma' bank, ma nirtirawlux il-warrant, kif kien jiġri qabel, però jkun jista' jagħmel dak ix-xogħol għall-bank biss u mhux through il-bank għal xi ħaddieħor.

Dan huwa eżempju ta' x'għamilna fi professjoni oħra.

Qed niġbed l-attenzjoni biex ma jkunx hemm inkonsistenza.

DR CHRISTOPHER SOLER: Ħafna drabi – u din nista' ngħidha għaliex anke jien għaddejt minnha meta kont l-Università – il-limitazzjoni tirriżulta mill-kuntratt tal-impjieg tal-avukat stess.

Jien kont in-house counsel fl-Università ta' Malta u kont Director (Legal Services) però ma stajtx nipprovdi servizzi legali lil terzi.

JOSEPH ELLIS: Forsi nistgħu nsolvu dan l-impasse billi ndaħħlu provvediment li jgħid li kwalunkwe persuna legali li mhijiex ditta legali ma tkunx tista' tagħti servizzi legali.

DR LOUIS DE GABRIELE: Jekk mhijiex reġistrata bħala ditta legali.

JOSEPH ELLIS: Eżatt, inkella għandna l-periklu li jkollok kumpanija kwalunkwe, bħal pereżempju kumpanija ta' kuntratturi, li jkollha in-house lawyers u tiddeċiedi li tagħti servizzi legali.

KAROL AQUILINA: Jista' jkun ukoll li inti tmur tagħmel deal ma' xi ħadd u jgħidlek biex tinqeda għand l-avukat tiegħu.

Dak ma jagħmilx sens.

Dan bħalma argumentajna fil-każ tan-nutara, fejn għedna li l-banek m'għandux ikollhom il-possibbiltà li jimponu fuqek li n-nutar tagħhom jagħmel dak ix-xogħol.

DR LOUIS DE GABRIELE: Il-problema tiegħi hija wkoll li għandna sitwazzjoni fejn il-prinċipal, li qiegħed jieħu l-benefiċċju tagħha din, mhijiex taqbdu l-liġi.

Jiġifieri m'hemm l-ebda penali fil-liġi għall-prinċipal jekk jimpjega l-avukati u taparsi qed jipprovdu s-servizzi huma però fir-realtà jkun qed jieħu l-benefiċċju ta' dawk is-servizzi hu u mhux l-avukat.

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għall-klawsola 10 kif imressqa u moqrija mill-Ministru.

L-Emenda "D" għaddiet nem. con.

IĊ-CHAIRPERSON: Il-mistoqsija hija klawsola 10 kif emendata.

Klawsola 10, kif emendata, għaddiet nem. con. u ġiet ordnata ssir parti mill-Abbozz ta' Liġi.

KLAWSOLA 6 (Posposta aktar kmieni fil-Kumitat)

IĊ-CHAIRPERSON: Rimarki?

EDWARD ZAMMIT LEWIS: Sur President, nipproponi li l-Emenda "Ċ" tiġi rtirata.

IĊ-CHAIRPERSON: Hawn qbil?

Fuq mozzjoni tal-Ministru għall-Ġustizzja, l-Ugwaljanza u l-Governanza l-Kumitat qabel li l-Emenda "Ċ" tiġi rtirata.

IĊ-CHAIRPERSON: Il-Ministru.

EDWARD ZAMMIT LEWIS: Sur President, nipproponi din l-emenda:

"E" Il-klawsola 6 għandha tiġi emendata kif ġej:

(a) fil-paragrafu (ċ) tagħha, minnufih wara l-kliem "attività jew prattika" għandu jiżdied il-kliem "li fil-fehma tal-Kumitat mhijiex kompatibbli mal-eżerċizzju tal-professjoni legali"; u

(b) minnufih wara l-paragrafu (f) tagħha għandu jidħol il-paragrafu ġdid li ġej:

"(g) l-artikolu 81 għandu jiġi rinumerat bħala s-subartikolu (1) fl-intier tiegħu u minnufih wara s-subartikolu (1) tiegħu għandu jiġi miżjud dan is-subartikolu ġdid li ġej:

"(2) Il-Kumitat għandu minn żmien għal żmien u bl-approvazzjoni tal-Ministru, jipprepara u jippubblika regoli u linji gwida li jipprovdu ħtiġijiet illi persuna trid tissodisfa minn żmien għal żmien biex tikkonforma mar-rekwiżiti tal-artikolu 81(a), (b) u (ċ).".".

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għall-klawsola 6 kif imressqa u moqrija mill-Ministru.

L-Emenda "E" għaddiet nem. con.

IĊ-CHAIRPERSON: Il-mistoqsija hija klawsola 6 kif emendata.

Klawsola 6, kif emendata, għaddiet nem. con. u ġiet ordnata ssir parti mill-Abbozz ta' Liġi.

KLAWSOLA 7 (Posposta aktar kmieni fil-Kumitat)

IĊ-CHAIRPERSON: Rimarki?

EDWARD ZAMMIT LEWIS: Sur President, wara d-diskussjoni li kellna aktar kmieni, nipproponi li l-proviso għas-subartikolu (3) tal-artikolu 84 tal-Kodiċi, li se jkun qiegħed jiġi miżjud permezz tal-klawsola 7, jiġi sostitwit hekk kif ġej:

"Iżda l-Kumitat jista' jirrakkomanda lill-President ta' Malta li jneħħi l-iskwalifika msemmija qabel.".

IĊ-CHAIRPERSON: Grazzi.

L-Onor.

KAROL AQUILINA: Nixtieq niġbed l-attenzjoni li dan il-proviso ma jfissirx dak li konna qed niddiskutu qabel.

Jekk m'aħniex se ndaħħlu l-esklużjoni tal-parti tal-Kostituzzjoni, se jkun hemm problema.

Il-President f'Malta m'għandux moħħ.

Għandu moħħ biss fejn tgħid il-Kostituzzjoni.

Il-President ma jħaddimx moħħu x'jagħmel u ma jagħmilx!

EDWARD ZAMMIT LEWIS: Onor. Aquilina, x'qed tara ħażin?

KAROL AQUILINA: Jekk se tagħmilha li "l-kumitat jista' jirrakkomanda lill-President ta' Malta" ikun ifisser li d-deċiżjoni fl-aħħar mill-aħħar se tiġi tal-President.

Mela jekk hu se jiddeċiedi, se jdur fuq il-Kostituzzjoni u se jgħid: Din tippermettihieli jew irrid lil xi ħaddieħor jagħtihieli?

U meta jmur għal xi ħaddieħor ifisser il-Kabinett jew il-Ministri jew Ministru delegat.

Allura jrid jissemma li din m'għandhiex taqa' taħt dak l-artikolu partikolari tal-Kostituzzjoni; jidhirli li huwa l-artikolu 84 jew 85.

EDWARD ZAMMIT LEWIS: Jiġifieri rridu ngħidu li din hija b'eċċezzjoni għal dak l-artikolu tal-Kostituzzjoni, hux hekk?

Taħt il-Kostituzzjoni l-President għandu żewġ aspetti: taħt dak l-artikolu jista' jagħti ġudizzju deliberat, mill-bqija fl-oħrajn kollha jimxi fuq parir, u l-parir fil-Kostituzzjoni tagħna ċirkoskritt għall-Kabinett u għall-Ministri.

JOSEPH ELLIS: Ikkoreġuni, imma sa fejn naf jien l-imħallfin u l-ġudikanti se jkunu qed jinħatru mill-President fuq parir tal-Kummissjoni u mhux tal-Kabinett.

EDWARD ZAMMIT LEWIS: Però f'dak il-każ saret emenda għall-Kostituzzjoni.

STEFAN ZRINZO AZZOPARDI: U b'dik l-emenda tajna poter eżekuttiv lill-President.

EDWARD ZAMMIT LEWIS: Onor. Ellis, qed tifhem x'qed ngħidu?

Dik hemm provdut għaliha għaliex hija eċċezzjoni.

Din mhijiex għaliex din hija liġi ordinarja.

JOSEPH ELLIS: Għandkom raġun.

EDWARD ZAMMIT LEWIS: Għaliex ma nagħmluhiex li r-rakkomandazzjoni tgħaddi tramite l-Ministru?

B'hekk inkunu solvejnieha.

KAROL AQUILINA: Għaliex imbagħad il-Ministru jista' jiċħadha.

EDWARD ZAMMIT LEWIS: Għaliex se tagħti diskrezzjoni lill-Ministru mbagħad hux hekk?

KAROL AQUILINA: Eżatt, mentri f'ta qabel m'għandekx.

DR LOUIS DE GABRIELE: Tista' ma tagħtihx dik id-diskrezzjoni u tgħid li jrid jaġixxi fuq ir-rakkomandazzjoni tal-Kummissjoni.

KAROL AQUILINA: Jien sempliċement ġbidt l-attenzjoni.

Mhux biex nitfagħha fuq ħaddieħor imma naħseb aħjar nagħmel hekk; jekk l-Avukat tal-Istat jaħseb illi nistgħu mmexxu kif inhi ...

KAROL AQUILINA: L-artikolu 85(1) tal-Kostituzzjoni jgħid hekk:

(1) Fl-eżerċizzju tal-funzjonijiet tiegħu l-President għandu jaġixxi skont il-parir tal-Kabinett jew ta' Ministru li jaġixxi skont l-awtorità ġenerali tal-Kabinett ħlief fil-każijiet meta huwa meħtieġ b'din il-Kostituzzjoni jew b'xi liġi oħra li jaġixxi skont il-parir ta'xi persuna jew awtorità li ma tkunx il-Kabinett:".

Imbagħad hemm il-proviso.

Issa jekk tgħiduli li din it-tieni parti tfisser dak li qed ngħidu hawnhekk, li forsi nistgħu nagħmlu, biex inpoġġuha aħjar, minflok "rakkomandazzjoni" ngħidu "parir" ħalli tinftiehem fis-sens li l-President mhux qed juża moħħu iżda qed juża moħħ ħaddieħor.

EDWARD ZAMMIT LEWIS: Tajjeb, immexxu hekk.

IĊ-CHAIRPERSON: Grazzi.

L-Onor.

JOSEPH ELLIS: Sur President, għadni daqsxejn konfuż dwar il-kwestjoni tal-interdizzjoni għaliex naf li l-liġi diġà hekk qiegħda, ċjoè li kemm-il darba l-avukat ma jkunx ġie interdett bl-istess sentenza.

Allura l-fatt li avukat jiġi interdett, ġaladarba avukat mhuwiex uffiċjal pubbliku, x'effett għandu jkollu fuq jekk ikollux warrant jew le?

Naħseb li l-kwestjoni ta' interdizzjoni m'għandhiex timpinġi fuq jekk avukat għandux ikollu warrant jew le.

Ovvjament jiġi skwalifikat milli jkollu kariga pubblika, imma mhux li jeżerċita l-professjoni ta' avukat.

KAROL AQUILINA: Interdizzjoni tiġi imposta f'każijiet fejn wieħed ikun naqas b'mod serju.

U jekk hemm xi ħaġa li veru tagħmlek inkompatibbli hija proprju l-interdizzjoni għaliex il-ġudizzju tal-Qorti dwarek kien li inti tant m'għandekx tkun fdat illi prattikament qed iġġibek numru.

Jiġifieri fil-verità l-interdizzjoni tiġi imposta f'każijiet estremi.

IĊ-CHAIRPERSON: Il-warrant huwa importanti f'kull professjoni.

DR CHRISTOPHER SOLER: Sur President, nixtieq nindirizza l-punt li qajjem l-Onor.

Aquilina qabel dwar il-proviso.

Kif se jiġi ma tantx qed jikkonvinċina u naħseb li rridu nagħmlu rewording tiegħu għaliex bil-mod kif se jiġi l-President kważi mhu se jkollu poter ta' xejn imma sempliċement jirċievi l-parir.

Aħna qed ngħidu li l-proviso għandu jiġi jaqra hekk: Iżda l-Kumitat jista' jagħti parir lill-President ta' Malta li jneħħi l-iskwalifika msemmija qabel.

Mela effettivament il-Kumitat qed jagħtih parir, però l-President x'poteri għandu?

KAROL AQUILINA: Bil-Kostituzzjoni mbagħad il-President irid jaġixxi skont dak.

DR CHRISTOPHER SOLER: Jiġifieri impliċita.

KAROL AQUILINA: Hemm differenza bejn li wieħed jirrakkomanda u li jagħti parir.

Meta ngħidu li l-President irċieva parir, huwa ma jkollux fejn imur u jrid jimxi fuqu, mentri jekk issirlu rakkomandazzjoni qisu jien qed ngħidlek tagħmel hekk imma mbagħad tiddeċiedi inti.

DR CHRISTOPHER SOLER: Mela nistgħu nżommuha kif inhi, jekk qed nifhem sew.

KAROL AQUILINA: Le, minflok "jista' jirrakkomanda" ngħidu "jagħti parir".

IĊ-CHAIRPERSON: Grazzi.

EDWARD ZAMMIT LEWIS: Sur President, nipproponi li l-klawsola 7 tiġi posposta mill-ġdid.

IĊ-CHAIRPERSON: Hawn qbil?

Fuq mozzjoni tal-Ministru għall-Ġustizzja, l-Ugwaljanza u l-Governanza l-Kumitat qabel li klawsola 7 tiġi posposta mill-ġdid.

Klawsola 11 – Emendi għall-Att dwar il-Kummissjoni għall-Ammistrazzjoni tal-Ġustizzja.

IĊ-CHAIRPERSON: Rimarki?

EDWARD ZAMMIT LEWIS: Sur President, fil-klawsola 11 tibda t-Taqsima II ta' dan l-Abbozz ta' Liġi, li se tkun qed temenda l-Att dwar il-Kummissjoni għall-Amministrazzjoni tal-Ġustizzja, Kap. 369 tal-Liġijiet ta' Malta.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 11.

Klawsola 11 għaddiet nem. con. u ġiet ordnata ssir parti mill-Abbozz ta' Liġi.

Klawsola 12 – Emenda tal-artikolu 2 tal-Att prinċipali.

IĊ-CHAIRPERSON: Rimarki?

EDWARD ZAMMIT LEWIS: Sur President, fi klawsola 12 għandna cross-reference għall-konċetti li konna qed niddiskutu qabel fir-rigwatd tal-Kap.

12 għaliex dawn l-istess konċetti se jidħlu wkoll fil-Kap.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 12.

Klawsola 12 għaddiet nem. con. u ġiet ordnata ssir parti mill-Abbozz ta' Liġi.

Klawsola 13 – Emenda tal-artikolu 3 tal-Att prinċipali.

IĊ-CHAIRPERSON: Rimarki?

EDWARD ZAMMIT LEWIS: Sur President, il-klawsola 13 tirrigwarda l-kompożizzjoni tal-Kumitat għall-Avukati u Prokuraturi Legali.

IĊ-CHAIRPERSON: Grazzi.

L-Onor.

KAROL AQUILINA: Sur President, nipproponi din l-emenda:

"F" Fi klawsola 13 ħassar il-kliem:

"(2) Il-Kumitat għall-Avukati u Prokoraturi Legali għandu jkun magħmul minn:

(a) Chairperson maħtur minn fost l-imħallfin irtirati mill-Kummissjoni għal perjodu ta' erba' (4) snin;

(b) avukat maħtur mill-Avukat Ġenerali għal perjodu ta' erba' (4) snin;

(ċ) avukat maħtur mill-Avukat tal-Istat għal perjodu ta' erba' (4) snin;

(d) uffiċjal anzjan mill-Ministeru responsabbli għall-ġustizzja li għandu jiġi maħtur mill-Ministru responsabbli għall-ġustizzja; u

(e) tliet (3) avukati maħtura mill-Kamra tal-Avukati għal perjodu ta' erba' (4) snin, b'dan li meta l-Kumitat ikun qiegħed jittratta ħwejjeġ li għandhom x'jaqsmu mal-professjoni ta' prokuraturi legali, jew li għandhom x'jaqsmu mal-kondotta ta' xi prokuratur legali, tliet (3) prokuraturi legali maħtura mill-Kamra tal-Prokuraturi Legali għandhom joqogħdu minflok it-tliet (3) avukati maħtura mill-Kamra tal-Avukati.";

u minflok daħħal il-kliem:

"(2) (a) Il-Kumitat għall-Avukati u Prokuraturi Legali għandu jkun magħmul minn sitt (6) membri, li għandhom jinħatru kif ġej:

(i) avukat li jkollu mhux anqas minn għaxar (10) snin esperjenza li jkun maħtur mill-Kummissjoni;

(ii) l-Avukat tal-Istat jew avukat li jkollu mhux anqas minn għaxar (10) snin esperjenza mill-Uffiċċju tal-Avukat tal-Istat;

(iii) uffiċjal anzjan mill-Ministeru responsabbli għall-Ġustizzja li għandu jiġi maħtur mill-Ministru responsabbli għall-ġustizzja; u

(iv) tliet (3) avukati maħtura mill-Kamra tal-Avukati, b'dan illi meta l-Kumitat ikun qiegħed jittratta ħwejjeġ li għandhom x'jaqsmu mal-professjoni ta' prokuraturi legali, jew li għandhom x'jaqsmu mal-kondotta ta' xi prokuratur legali, tliet (3) prokuraturi legali maħtura mill-Kamra tal-Prokuraturi Legali għandhom joqogħdu minflok it-tliet (3) avukati maħtura mill-Kamra tal-Avukati.

(b) It-terminu tal-ħatra ta' kull membru tal-Kumitat għandu jkun għal perjodu ta' erba' (4) snin.

(ċ) Iċ-Chairperson tal-Kumitat għandu jkun elett mill-membri tal-Kumitat minn fosthom.

F'każ li l-membri jonqsu milli jeleġġu Chairperson għal perjodu ta' aktar minn xahrejn, il-Kumitat għandu jirreferi l-ħatra ta' Chairperson lill-Kummissjoni li għandha tagħti direzzjoni dwar il-kwistjoni lill-Kumitat inkluż, jekk il-Kummissjoni jidhrilha xieraq, l-għażla ta' dak il-membru tal-Kumitat li għandu jinħatar bħala Chairperson.

(d) Deċiżjoni tal-Kumitat għandha tkun valida jekk tgħaddi bil-vot ta' maġġoranza sempliċi tal-membri preżenti f'laqgħa li għaliha jkun hemm quorum.

Kull membru għandu jkollu vot wieħed.

Iċ-Chairperson m'għandux ikollu vot deċiżiv.".

IĊ-CHAIRPERSON: Grazzi.

EDWARD ZAMMIT LEWIS: Din hija xi ħaġa li ġiet diskussa wkoll fil-Plenarja, fis-sens li l-Oppożizzjoni ssuġġeriet kompożizzjoni differenti, u mhux qed nara li jista' jkun hemm qbil dwarha.

IĊ-CHAIRPERSON: Grazzi.

L-Onor.

KAROL AQUILINA: Bażikament f'din l-emenda aħna qegħdin ngħidu li l-Kumitat jibqa' kompost minn sitt persuni iżda ċ-Chairperson jinħatar b'elezzjoni minn fost il-Membri tal-Kumitat, bil-perjodu jibqa' ta' erba' snin, u meta ma jkunx hemm qbil dwar il-ħatra taċ-Chairperson, din tiġi riferuta lill-Kummissjoni u l-Kummissjoni tagħti parir dwar min għandu jinħatar.

Qed ngħidu wkoll li l-Avukat Ġenerali m'għandux ikun wieħed minn dawn is-sitt membri għaliex illum il-ġurnata l-Avukat Ġenerali huwa l-prosekutur, jiġifieri m'għandux dak ir-rwol.

JOSEPH ELLIS: Bażikament l-Avukat Ġenerali fl-emenda tagħna qed jiġi sostitwit mill-Avukat tal-Istat.

DR CHRISTOPHER SOLER: Le, l-Avukat tal-Istat diġà qiegħed hemmhekk.

KAROL AQUILINA: L-Avukat tal-Istat hemm qiegħed.

JOSEPH ELLIS: Fil-liġi oriġinali qed ngħid, jiġifieri fil-liġi oriġinal llum hemm l-Avukat Ġenerali u issa se nżidu l-Avukat tal-Istat.

IĊ-CHAIRPERSON: Grazzi.

EDWARD ZAMMIT LEWIS: Sur President, nipproponi li l-klawsola 13 u l-Emenda "F" jiġu posposti.

IĊ-CHAIRPERSON: Hawn qbil?

Fuq mozzjoni tal-Ministru għall-Ġustizzja, l-Ugwaljanza u l-Governanza l-Kumitat qabel li klawsola 13 u l-Emenda "F" jiġu posposti.

Klawsola 14 – Emenda tal-artikolu 4 tal-Att prinċipali.

IĊ-CHAIRPERSON: Rimarki?

EDWARD ZAMMIT LEWIS: Sur President, permezz tal-klawsola 14 se nkunu qed nemendaw l-artikolu 4 tal-Att dwar il-Kummissjoni għall-Ammistrazzjoni tal-Ġustizzja u qed ngħidu li fis-subartikolu (2) tiegħu, minflok il-kliem "Tliet membri" għandhom jidħlu l-kliem "Erba' (4) membri, inkluż iċ-Chairperson,".

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 14.

Klawsola 14 għaddiet nem. con. u ġiet ordnata ssir parti mill-Abbozz ta' Liġi.

Klawsola 15 – Sostituzzjoni tal-artikolu 5 tal-Att prinċipali.

IĊ-CHAIRPERSON: Rimarki?

EDWARD ZAMMIT LEWIS: Sur President, nipproponi din l-emenda:

"G" Klawsola 15 għandha tiġi emendata kif ġej:

(a) fis-subartikolu (2) tal-artikolu 5 tal-Att prinċipali, kif sostitwit bi klawsola 15, il-kliem "b'dik l-imġieba ħażina, u f'kull każ mhux aktar tard minn ħames (5) snin minn meta tkun saret dik l-imġieba ħażina." għandu jiġi sostitwit bil-kliem "b'dik l-imġiba ħażina:" u minnufih wara għandu jiżdied il-proviso il-ġdid li ġej:

"Iżda f'kull każ, kull investigazzjoni jew inkjesta kif imsemmija taħt il-paragrafu (a) tas-subartikolu (1) tista' tinbeda mhux aktar tard minn ħames (5) snin minn meta tkun saret dik l-imġiba ħażina."; u

(b) fis-subartikolu (2) tal-artikolu 5 tal-Att prinċipali, kif sostitwit bi klawsola 15, il-kliem "mid-data li fiha l-Kummissjoni jew il-kwerelant" għandhom jiġu sostitwiti bil-kliem "mid-data li fiha l-Kummissjoni, il-Kumitat jew il-kwerelant".

Ovvjament hawnhekk qed nitkellmu fuq il-proċedura meta jkun hemm ilment.

IĊ-CHAIRPERSON: Grazzi.

DR LOUIS DE GABRIELE: Sur President, nixtieq nagħmel punt mil-lat prattiku għaliex għamilt żmien Chairman ta' dan il-Kumitat meta jikkonsidra każijiet ta' dixxiplina.

Fl-opinjoni tiegħi, it-terminu ta' tliet xhur huwa qasir wisq.

It-terminu ta' tliet xhur huwa minn meta int ssir taf b'dik l-imġiba ħażina u ħafna drabi li jiġri huwa li l-klijent jiġi għand il-Kamra tal-Avukati, nipprovaw insibu medjazzjoni … (Interruzzjonijiet) Hawnhekk m'iniex qed nitkellem bħala Kamra.

Il-verità hi li ċ-ċittadin ma jafx minn fejn għandu jgħaddi.

EDWARD ZAMMIT LEWIS: Nikkonferma li hekk jiġri.

Fil-każ nagħmluh sitt xhur.

DR LOUIS DE GABRIELE: Jien naħseb sitt xhur ikun aktar aħjar.

KAROL AQUILINA: Jista' jkun ukoll li rridu ndaħħlu l-frażi "liema waħda minnhom tiġi l-ewwel".

DR LOUIS DE GABRIELE: Hawnhekk qed nitkellmu fuq tliet xhur minn meta tkun sirt taf jew minn meta l-Kumitat sar jaf b'dik l-imġiba ħażina.

Il-problema hija li kif qiegħda l-liġi llum, u din tajna diversi sentenzi fuqha bħala Kumitat, it-tliet xhur li jagħmlu huwa li jneħħu l-kompetenza tal-Kumitat.

Jiġifieri din mhix kwestjoni ta' preskrizzjoni li stajt tinterrompi; il-Kumitat m'għadux aktar kompetenti li jista' jieħu konjizzjoni ta' dak l-ilment u tista' tkun frustranti ħafna għaċ-ċittadin li mingħalih għandu xi tip ta' rimedju u mbagħad tgħidlu "jiddispjaċini imma ġejtni jumejn tard", pereżempju.

Nista' nassigurakom li biex tispjegaha hija diffiċli!

U l-aħħar ħaġa li rridu, anke aħna bħala Kamra tal-Avukati, hija li xi ħadd idaħħal f'rasu li hawnhekk qegħdin avukati bejnietna nipprovaw ngħattu lil xulxin!

DR STEFAN CAMILLERI: U din mhux kwestjoni li jekk l-avukat ma jissollevahiex, aħna nibqgħu għaddejjin.

DR LOUIS DE GABRIELE: Dik hi l-problema.

DR STEFAN CAMILLERI: Dik hija sollevabbli ex officio għaliex il-liġi teħodlok il-poter mill-ewwel.

IĊ-CHAIRPERSON: Grazzi.

EDWARD ZAMMIT LEWIS: Sur President, nipproponi li l-Emenda "G" tiġi rtirata.

IĊ-CHAIRPERSON: Hawn qbil?

Fuq mozzjoni tal-Ministru għall-Ġustizzja, l-Ugwaljanza u l-Governanza l-Kumitat qabel li l-Emenda "G" tiġi rtirata.

EDWARD ZAMMIT LEWIS: Sur President, nipproponi li l-klawsola 15 tiġi posposta.

IĊ-CHAIRPERSON: Hawn qbil?

Fuq mozzjoni tal-Ministru għall-Ġustizzja, l-Ugwaljanza u l-Governanza l-Kumitat qabel li klawsola 15 tiġi posposta.

Klawsola 16 – Emenda tal-artikolu 6 tal-Att prinċipali.

IĊ-CHAIRPERSON: Rimarki?

EDWARD ZAMMIT LEWIS: Sur President, din il-klawsola wkoll tittratta kwestjoni ta' proċedura u nipproponi din l-emenda:

"H" Il-klawsola 16 għandha tiġi emendata kif ġej:

(a) fil-paragrafu (a) tal-paragrafu (a) tagħha, il-kliem "ikun kont kontra" għandu jiġi sostiwtit bil-kliem "ikun kontra";

(b) fit-test Ingliż tal-paragrafu (a) tal-paragrafu (a) tagħha, il-kliem "a Committee" għandu jiġi sostiwtit bil-kliem "the Committee"; u

(ċ) fit-test Ingliż tal-paragrafu (b) tagħha, il-kliem "or inquiry" għandu jiġi sostiwtit bil-kliem "or injury".

IĊ-CHAIRPERSON: Grazzi.

DR LOUIS DE GABRIELE: F'din is-sezzjoni l-massimu tal-penali għadu abbinat ma' one tenth tas-salarju tal-Avukat Ġenerali u aħna jidhrilna li dan huwa baxx wisq.

Fil-fatt, ħafna mill-issues li jinqalgħu quddiem dan il-Kumitat jinqalgħu fuq overcharging.

Ħalli nagħti eżempju.

Jekk għandek overcharging sostanzjali ta' avukat fil-konfront ta' klijent u f'daqqa waħda tgħidlu li l-massimu li tista' tiċċarġjah huwa €4,000, kważi kważi qed tagħmilha worth it li jkun hemm l-overcharging għaliex minn dak l-overcharging se teħel porzjon żgħir wisq f'penali.

Għaldaqstant aħna qed nissuġġerixxu li almenu l-Kumitat ikun jista' jwaħħal penali proporzjonat sa €20,000 għaliex il-massimu ta' €4,000 huwa ftit wisq.

U hawnhekk ukoll qiegħed nitkellem mill-esperjenza ta' x'jiġri f'dak il-Kumitat.

EDWARD ZAMMIT LEWIS: X'taħsbu fuqha din?

DR STEFAN CAMILLERI: Kif inhi llum, fi żmien xahar xi ħadd jista' jiġi għandna, bħala Kumitat, u jikkontesta l-kont, imbagħad aħna nisimgħuh u jekk jidhrilna li kien hemm każ ta' overcharging, il-liġi ma tagħtiniex il-poter li nordnaw li tingħata rifużjoni.

Mela lil dan il-bniedem tgħidlu: L-avukat overcharged you, imma issa trid tmur fil-Qorti ta' kompetenza ordinarja, terġa' tfittxu u abbażi tad-deċiżjoni tagħna tagħmillu kawża biex jirrifondik.

Din ma tagħmilx sens!

Il-poter għandu jkun hemm li nordnaw ir-rifużjoni.

KAROL AQUILINA: Naf li kien hemm każijiet fejn xi ħadd ġie ordnat jirrifondi l-flus, m'għamilhiex, imbagħad il-persuna kellha tmur il-Qorti.

DR LOUIS DE GABRIELE: Ħafna drabi li jiġri f'dawn il-każijiet huwa li l-Kumitat lill-avukat jgħidlu li jekk ma jobdix dik l-ordni se jerġa' jfittxu għal ksur tal-Kodiċi tal-Etika talli m'obdiex dik l-ordni, però frankament il-Kumitat ikun qiegħed jestendi daqsxejn il-poteri li għandu f'dawn iċ-ċirkostanzi.

EDWARD ZAMMIT LEWIS: Jien naraha minn lenti oħra; jien naraha li ċ-ċittadin li jagħmel l-ilment ma tajtux rimedju effettiv.

DR LOUIS DE GABRIELE: Nista' nassigurakom li hija frustranti meta tkun fuq dak il-Kumitat, taf li l-klijent għandu raġun, qed tagħtih ir-raġun, però ma tistax tordna r-rifużjoni ta' dak li ċċarġjah over and above!

STEFAN ZRINZO AZZOPARDI: Allura, fl-opinjoni tiegħi, jagħmel aktar sens kieku kellu jingħata dan il-poter tar-rifużjoni milli nżidu l-massimu tal-multa.

KAROL AQUILINA: Imma hemm problema oħra.

CARMELO MIFSUD BONNICI: Jiġifieri inti se tagħmel titolu eżekuttiv fih dan?

EDWARD ZAMMIT LEWIS: Onor. Mifsud Bonnici, qegħdin biss niddiskutuh dan il-punt.

CARMELO MIFSUD BONNICI: Tajjeb, imma jrid jiġi mlaħħam.

Il-Kumitat se jieħu funzjoni ġudizzjarja li jagħti mhux biss sentenza fuq il-komportament etiku ta' xi ħadd imma wkoll li jordnalu r-rifużjoni tal-flus.

Allura hemmhekk x'se tagħmel?

Se tagħti l-fakultà lill-persuna li tagħmel l-ilment li toħroġ mandat ta' sekwestru jew toħroġ mandat ta' qbid biex jitħallas dak l-ammont?!

Wieħed irid joqgħod attent.

EDWARD ZAMMIT LEWIS: Biex tkun effettiva jrid ikun titolu eżekuttiv!

CARMELO MIFSUD BONNICI: M'għandix diffikultà li tiġi strutturata, nifhem, imma mbagħad trid tara l-funzjonijiet tagħna x'inhuma u x'mhumiex, jew inkella tagħti fakultà li taħt l-awtorità ġudizzjarja, dak li jkun sab il-Kumitat jiġi res f'titolu eżekuttiv.

Mifsud Bonnici li ma tistax lill-Kumitat tagħtih funzjonijiet li għandha qorti.

Jiġifieri dan huwa punt validissimu.

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għall-klawsola 16 kif imressqa u moqrija mill-Ministru.

L-Emenda "H" għaddiet nem. con.

IĊ-CHAIRPERSON: Il-mistoqsija hija klawsola 16 kif emendata.

Klawsola 16, kif emendata, għaddiet nem. con. u ġiet ordnata ssir parti mill-Abbozz ta' Liġi.

KLAWSOLA 7 (Posposta aktar kmieni fil-Kumitat)

IĊ-CHAIRPERSON: Rimarki?

EDWARD ZAMMIT LEWIS: Sur President, nipproponi din l-emenda:

"I" Il-proviso għas-subartikolu (3) tal-artikolu 84 tal-Att prinċipali, kif sostitwit bi klawsola 7, għandu jiġi sostitwit b'dan li ġej:

"Iżda l-Kumitat jista' jagħti parir lill-President ta' Malta li jneħħi l-iskwalifika msemmija qabel.".

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għall-klawsola 7 kif imressqa u moqrija mill-Ministru.

L-Emenda "I" għaddiet nem. con.

IĊ-CHAIRPERSON: Il-mistoqsija hija klawsola 7 kif emendata.

Klawsola 7, kif emendata, għaddiet nem. con. u ġiet ordnata ssir parti mill-Abbozz ta' Liġi.

Klawsola 17 – Emenda tal-artikolu 7 tal-Att prinċipali.

IĊ-CHAIRPERSON: Rimarki?

EDWARD ZAMMIT LEWIS: Sur President, il-klawsola 17 hija dwar il-proċedura li ssir quddiem dan il-Kumitat, jiġifieri dwar id-dritt li min qed jilmenta jtella' x-xhieda eċċ. Nipproponi din l-emenda:

"J" Fit-test Ingliż tal-paragrafu (a) tal-klawsola 17, il-kelma "investigate" għandha tiġi sostitwita bil-kelma "investigated".

IĊ-CHAIRPERSON: Grazzi.

L-Onor.

JOSEPH ELLIS: Sur President, f'din il-klawsola qed jingħad hekk:

"jedd li jkunu preżenti waqt li jkun għaddej il-proċess investigattiv kollu".

Hawnhekk għandna nirreferu għall-proċess investigattiv jew għall-proċess dixxiplinarju?

DR CHRISTOPHER SOLER: Il-proċess dixxiplinarju jinkorpora fih innifsu investigazzjoni.

U investigazzjoni f'dan il-kuntest mhijiex fis-sens pulizjesk biss imma wkoll bħala stħarriġ, jew eżami.

EDWARD ZAMMIT LEWIS: Tidher ċar mill-kuntest.

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għall-klawsola 17 kif imressqa u moqrija mill-Ministru.

L-Emenda "J" għaddiet nem. con.

IĊ-CHAIRPERSON: Il-mistoqsija hija klawsola 17 kif emendata.

Klawsola 17, kif emendata, għaddiet nem. con. u ġiet ordnata ssir parti mill-Abbozz ta' Liġi.

Klawsola 18 – Tħassir tar-Regoli dwar il-Proċedura tal-Kumitat għall-Avukati u Prokuraturi Legali.

IĊ-CHAIRPERSON: Rimarki?

EDWARD ZAMMIT LEWIS: Sur President, permezz tal-klawsola 18 se jiġu mħassra r-Regoli dwar il-Proċedura tal-Kumitat għall-Avukati u Prokuraturi Legali, L.S. 369.

IĊ-CHAIRPERSON: Grazzi.

DR LOUIS DE GABRIELE: Minn xiex se jiġu sostitwiti dawn ir-regoli?

EDWARD ZAMMIT LEWIS: Għaddietli minn moħħi l-istess mistoqsija jien u nispjega l-klawsola u naħseb li dawn se jiġu sostitiwiti bil-proċedura li stipulajna hawnhekk, mhux hekk?

DR CHRISTOPHER SOLER: Bil-poteri tal-Kumitat stess, li qed jiġu stabbiliti.

EDWARD ZAMMIT LEWIS: Hekk hu.

Fil-fatt, imbagħad għamilna dik il-klawsola li għedt inti, ċjoè li l-Kumitat jista' jagħmel regoli u linji gwida hu stess.

DR LOUIS DE GABRIELE: Imma dik kienet għar-rigward ta' regoli u linji gwida in konnessjoni biss mat-tifsira ta' good conduct to be fit and proper.

Fil-fatt, jien se nipproponi li tidħol klawsola ġdida f'dan l-Abbozz ta' Liġi biex nagħtu lil dan il-Kumitat il-funzjonijiet u r-rwol tiegħu.

Illum l-irwol ta' dan il-Kumitat huwa li jeżerċita dixxiplina fil-konfront tal-Kodiċi tal-Etika u li jagħmel ir-rakkomandazzjoni tal-warrant lill-President.

Fundamentalment dawk huma l-uniċi żewġ rwoli li għandu u allura se nispiċċaw li jkollna professjoni li in the interim, jiġifieri jew mill-estrem ta' passi dixxiplinarji jew biex tidħol fil-professjoni, ma għandha l-ebda organu li għandu xi tip ta' ...

KAROL AQUILINA: Però r-regoli li qegħdin nagħmlu referenza għalihom m'għandhom x'jaqsmu xejn ma' hekk.

DR LOUIS DE GABRIELE: Dawn le.

Jien qiegħed biss nistaqsi.

KAROL AQUILINA: Dawn kulma jgħidu min għandu jippresjedi l-laqgħa u nikkwota:

"Meta l-Kumitat għall-Avukati u Prokuraturi Legali jkun kompost ukoll kif maħsub fl-artikolu 3(2)(a)(iii) tal-Att dwar Kummissjoni għall-Amministrazzjoni tal-Ġustizzja, l-istess Kumitat għandu jeleġġi, jekk il-president tiegħu jkun wieħed mill-membri appuntati mill-Kamra tal-Avukati, wieħed mill-membri tiegħu kif hekk kompost, biex jippresjedi l-laqgħat tiegħu.".

Mela dawn ir-regoli m'għandhom x'jaqsmu xejn, però qed jagħtu piż lill-emenda li ppreżentajt jien li tgħid li jeleġġi u mhux jinħatar bil-liġi minn xi ħaddieħor.

DR LOUIS DE GABRIELE: Dejjem hekk kienet, ċjoè li l-Kumitat innifsu jaħtar iċ-Chairman tiegħu u mhux ikun impost lill-Kumitat.

Ovvjament il-Kummissjoni tappunta lil xi ħadd fuq dak il-Kumitat, però mhux neċessarjament tappunta liċ-Chairman, jiġifieri bażikament iċ-Chairman imbagħad jiġi magħżul bejn l-individwi li jkun hemm madwar il-mejda.

IĊ-CHAIRPERSON: Grazzi.

EDWARD ZAMMIT LEWIS: Nistgħu ngħaddu għall-vot?

KAROL AQUILINA: Jekk intom se tivvotaw kontra l-emenda tiegħi għall-klawsola 13, aħna se nivvotaw kontra din il-klawsola.

F'dak il-każ nipproponi li l-klawsola 18 tiġi posposta.

IĊ-CHAIRPERSON: Hawn qbil?

Fuq mozzjoni tal-Ministru għall-Ġustizzja, l-Ugwaljanza u l-Governanza l-Kumitat qabel li klawsola 18 tiġi posposta.

Klawsola 19 – Emendi għar-Regoli dwar Appelli minn Deċiżjonijiet tal-Kumitat għall-Avukati u Prokuraturi Legali.

IĊ-CHAIRPERSON: Rimarki?

EDWARD ZAMMIT LEWIS: Sur President, permezz tal-klawsola 19 qed nagħtu d-dritt ta' appell lil ditti legali ladarba qegħdin niddefinixxuhom.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 19.

Klawsola 19 għaddiet nem. con. u ġiet ordnata ssir parti mill-Abbozz ta' Liġi.

KLAWSOLA 15 (Posposta aktar kmieni fil-Kumitat)

IĊ-CHAIRPERSON: Rimarki?

EDWARD ZAMMIT LEWIS: Sur President, wara d-diskussjoni li kellna fuq il-klawsola 15 nipproponi din l-emenda:

Is-subartikolu (2) tal-artikolu 5 tal-Att prinċipali, kif sostitwit bi klawsola 15, għandu jiġi sostitwit b'dan li ġej:

"Kull investigazzjoni jew inkjesta kif imsemmija taħt il-paragrafu (a) tas-subartikolu (1) tista' tinbeda mill-Kumitat biss fi żmien sitt (6) xhur mid-data li fiha l-Kummissjoni, il-Kumitat jew il-kwerelant isiru jafu b'dik l-imġiba ħażina:

Iżda f'kull każ, kull investigazzjoni jew inkjesta kif imsemmija taħt il-paragrafu (a) tas-subartikolu (1) tista' tinbeda mhux aktar tard minn ħames (5) snin minn meta tkun saret dik l-imġiba ħażina.".

Taqblu li tiġi hekk, Onor. Membri?

KAROL AQUILINA: Jien qed nara li hemm problema fil-mod kif tista' tiġi interpretata din.

Hawnhekk qisna qed ngħidu li s-sitt xhur jibdew jgħoddu minn meta l-kwerelant isir jaf, imbagħad jerġgħu jibdew jgħoddu meta l-Kumitat isir jaf, imbagħad jerġgħu jibdew jgħoddu meta l-Kummissjoni ssir taf!

EDWARD ZAMMIT LEWIS: Mela allura sewwa għedt inti l-ewwel li rrid ngħidu liema waħda minnhom tiġi l-ewwel għax dan jista' jgħidlek li għadu fit-terminu stipulat għax jeħodlok l-aħħar waħda.

KAROL AQUILINA: Mhux hekk!

Imma l-Kumitat jista' jitfagħha quddiem il-Kummissjoni u terġa' tibda!

DR LOUIS DE GABRIELE: Il-Kummissjoni mhux se tagħti każ; il-Kummissjoni se tisma' l-appelli u żgur li mhux se tieħu konjizzjoni tal-ilment.

KAROL AQUILINA: Jiġifieri jekk xi ħadd jibgħat ittra lill-Kummissjoni ....

DR LOUIS DE GABRIELE: Il-Kummissjoni mbagħad tibgħatha lill-Kumitat.

JOSEPH ELLIS: Jien kieku nippreferi li l-perjodu ta' sitt xhur, li qegħdin naqblu dwaru, ikun minn meta min qed jagħmel l-ilment – u hawnhekk nissuġġerixxi li nneħħu l-kelma "kwerelant" għaliex din għandha tifsira oħra – isir jaf b'dak l-aġir.

Fl-istess ħin però qegħdin ngħidu li "f'kull każ … mhux aktar tard minn ħames snin minn meta tkun saret dik l-imġiba ħażina".

Mela allura qed ngħidu li dan jista' jressaq l-ilment fi żmien sitt xhur minn mindu sar jaf, imma l-imġiba ħażina m'għandhiex tkun saret aktar minn ħames snin qabel u għaldaqsrant dan japplika għalih biss u mhux għall-Kumitat jew il-Kummissjoni.

KAROL AQUILINA: Il-Kummissjoni u l-Kumitat jistgħu jibdew xi ħaġa waħedhom?!

DR LOUIS DE GABRIELE: L-unika raġuni hija li l-Kummissjoni u l-Kumitat jirrisolvu li għandhom jibdew proċeduri kontra avukat.

Jiġifieri jkun hemm xi ħaġa li ma jkunx hemm ilmentatur fiha.

Mela, pereżempju, ikun ħareġ rapport f'ġurnal dwar avukat u l-Kumitat jista' ex officio jinvestiga dak l-akkadut.

DR STEFAN CAMILLERI: Nassigurak li ssir regolari.

KAROL AQUILINA: Mela allura f'dak il-każ l-emenda trid tiġi taqra "mid-data li fiha l-Kummissjoni, il-Kumitat jew il-kwerelant, skont il-każ, isiru jafu b'dik l-imġiba ħażina" għaliex hekk tkun tfisser li s-sitt xhur jibdew minn fejn oriġinat.

DR CHRISTOPHER SOLER: Jiġifieri nżidu l-kliem "skont il-każ".

Apparti minn hekk, "kwerelant" ma tfissirx hekk; se mai ngħidu "l-ilmentatur".

JOSEPH ELLIS: Jew ngħidu "min jagħmel l-ilment".

Aħna bil-klawsola 15 se nkunu qegħdin nissostitwixxu l-artikolu 5 tal-Att dwar Kummissjoni għall-Amministrazzjoni tal-Ġustizzja, li s-subartikolu (2) tiegħu bħalissa jaqra hekk:

"(2) Kull investigazzjoni jew inkjesta dwar kull imġiba ħażina ta' xi avukat jew prokuratur legali tista' tinbeda mill-Kumitat biss fi żmien tliet xhur mid-data li fiha l-Kummissjoni, il-Kumitat jew il-persuna li tagħmel l-ilment isiru jafu b'dik l-imġiba ħażina, u f'kull każ mhux aktar tard minn ħames snin minn meta tkun saret dik l-imġiba ħażina.".

Allura eżattament x'qegħdin inbiddlu minn dan li għandna fil-liġi llum?

KAROL AQUILINA: It-tliet xhur żidniehom għal sitt xhur.

JOSEPH ELLIS: Allura dik biss għandna bżonn inbiddlu!

L-aktar l-aktar inneħħu l-kelma "Kummissjoni", mill-bqija kważi nistgħu nbiddlu biss il-kliem "tliet xhur" għal "sitt xhur".

KAROL AQUILINA: Però jeħtieġ li niċċarawha għaliex kif inhi miktuba tista' tinftiehem li inti, fil-mument li mort quddiem il-Kummissjoni, is-sitt xhur reġgħu bdew meta qatt ma kienet intenzjonata għal hekk.

JOSEPH ELLIS: Fl-Abbozz hemm emenda sostanzjali mentri fil-prattika m'għandekx xi tbiddel.

IĊ-CHAIRPERSON: Grazzi.

EDWARD ZAMMIT LEWIS: Sur President, nipproponi li l-klawsola 15 tiġi posposta.

IĊ-CHAIRPERSON: Hawn qbil?

Fuq mozzjoni tal-Ministru għall-Ġustizzja, l-Ugwaljanza u l-Governanza l-Kumitat qabel li klawsola 15 tiġi posposta mill-ġdid.

IĊ-CHAIRPERSON: Rimarki?

EDWARD ZAMMIT LEWIS: Fuq il-klawsola 13 m'aħniex se naqblu għaliex din in-naħa qed tinsisti li l-Kumitat jibqa' kompost kif indikat f'dan l-Abbozz ta' Liġi.

Fil-każ nagħmlu l-klawsola 13 u l-klawsola 18 wara xulxin biex l-Oppożizzjoni tivvota kontra.

IĊ-CHAIRPERSON: Grazzi.

L-Onor.

JOSEPH ELLIS: Naħseb tajjeb wieħed iżomm f'moħħu li minbarra li se jkun hemm avukat rappreżentant tal-Avukat Ġenerali f'dan il-Kumitat, se jkun hemm ukoll uffiċjal anzjan mill-Ministeru responsabbli għall-ġustizzja.

Għalija dan il-provvediment se jimpinġi fuq l-awtonomija tal-professjoni legali.

EDWARD ZAMMIT LEWIS: Onor. Ellis, illum il-ġurnata l-Avukat Ġenerali jiġi appuntat wara sejħa pubblika u għandu s-security of tenure, jiġifieri llum huwa totalment at arm's length mill-Gvern.

KAROL AQUILINA: M'hemm l-ebda raġuni għalfejn għandu jkun hemm l-Avukat Ġenerali.

Din qed issir biex sempliċement ngħaqqdu n-numru b'mod li jkun deċiż minn xi ħadd!

EDWARD ZAMMIT LEWIS: Għalfejn qed tgħid hekk?

KAROL AQUILINA: Għax hekk ġiet!

Qabel ma kellniex l-Avukat tal-Istat u allura żidna l-Avukat tal-Istat imma l-Avukat Ġenerali xorta ħallejnieh hemmhekk biex in-numru ġie b'tali mod li jkun hemm kontroll minn xi ħadd.

EDWARD ZAMMIT LEWIS: Imma dan ix-xi ħadd x'se jikkontrolla bih dan il-Kumitat?!

JOSEPH ELLIS: Allura jekk inhu hekk għaliex qed tinsisti li taħtar uffiċjal anzjan mill-Ministeru responsabbli għall-ġustizzja?

U mill-Ministeru qed tgħidu mhux mid-Dipartiment tal-Ġustizzja!

Għaliex il-Ministeru għall-Ġustizzja jrid ikollu rwol fid-dixxiplina ta' avukati?

Din hija xi ħaġa li l-Ministeru għall-Ġustizzja għandu jkollu rwol fiha?!

Ma nafx il-Kamra tal-Avukati kif taħsibha, imma jien dan narah bħala attakk fuq l-awtonomija tal-professjoni legali.

EDWARD ZAMMIT LEWIS: Jien m'iniex se nqiegħed persuna mis-Segretarjat!

Jista' jkun li dan l-uffiċjal ikun il-Permanent Secretary tal-Ministeru.

S'issa qatt inħasset il-ħtieġa li jkun hemm uffiċjal għoli tal-Ministeru li jieħu sehem fi proċeduri dixxiplinarji ta' avukati?

Hawnhekk rajna r-responsabbiltà tal-Kamra tal-Avukati, li saħansitra pproponiet li l-multa li għaliha jkunu soġġetti l-avukati tiżdied b'ħames darbiet.

Jien, bħala avukat, dan narah bħala attakk fuq l-awtonomija tal-professjoni legali għaliex iddejjaqni din li uffiċjal anzjan mill-Ministeru responsabbli għall-ġustizzja se jkun parti minn dan il-Kumitat.

STEFAN ZRINZO AZZOPARDI: Qed nużaw il-kelma "attakk" imma dan x'attakk se jkun?!

Mhux xorta se tibqa' professjoni libera?!

Hawnhekk qegħdin nitkellmu fuq kwestjonijiet ta' dixxiplina.

Ħalli nerġa' nirrepeti dak li għedt fl-istadju tat-Tieni Qari ta' dan l-Abbozz ta' Liġi; il-warrant huwa xi ħaġa li qed jagħtiha l-Istat.

Mela allura hawnhekk se jkollna sitwazzjoni fejn l-Istat se jirregola min qed jimxi kif suppost u min le u għaldaqstant dan mhux qed narah bħala attakk jew bħala li xi ħadd se joħnoq xi libertà fuq il-professjoni legali.

IĊ-CHAIRPERSON: Grazzi.

DR LOUIS DE GABRIELE: Nixtieq niġbed l-attenzjoni li dan huwa Kumitat li effettivament jeżerċita d-dixxiplina fuq l-avukati.

Sal-lum il-Kamra tal-Avukati dejjem kellha l-maġġoranza fuq dan il-Kumitat għaliex tirrappreżenta l-professjoni li qiegħda tesiġi li tagħmel dixxiplina fuq il-membri tagħha għaliex ma jkunux qed iġibu ruħhom sew.

Għaliex?

Għaliex dak ikollu impatt avvers fuq il-professjoni kollha u aħna jidhrilna li mhux sew li membru tal-professjoni li jġib ruħu ħażin għandu jħalli impatt negattiv fuq il-kumplament tal-professjoni.

B'din l-emenda però dik il-maġġoranza li l-Kamra tal-Avukati dejjem gawdiet minn kemm ilu jeżisti dan il-Kumitat se tintilef.

Aktar tard jien kont se nipproponi li r-rwol ta' dan il-Kumitat jikber però b'din il-kompożizzjoni, u b'aspetti regolatorji, jista' jkun hemm każ għaliex għandu jikber dak ir-rwol.

Madanakollu meta qed nitkellmu fuq id-dixxiplina, naħseb li l-kompożizzjoni għandha tibqa' kif inhi llum.

Ejjew niddistingwu r-rwoli li għandu dan il-Kumitat.

Fejn tidħol id-dixxiplina tal-avukati, ma naħsibx li jkun idoneu li din tiġi eżerċitata fuq l-avukati minn Kumitat fejn il-Kamra tal-Avukati u r-rappreżentanza tal-avukati mhijiex fil-maġġoranza.

Jiġifieri jekk se naraw dan il-Kumitat bħala l-organu li b'mod ġenerali jagħti pariri fuq il-warrant, dak huwa rwol wieħed, u jien f'moħħi kelli li dan il-Kumitat inżidulu l-kapaċità regolatorja tiegħu, però meta niġu għad-dixxiplina naħseb li l-Kamra tal-Avukati għandha żżomm il-maġġoranza fuq il-Kumitat, kif wara kollox kienet it-tradizzjoni s'issa.

CARMELO MIFSUD BONNICI: Wieħed irid jgħid ukoll li f'dan iż-żmien kollu l-Kamra tal-Avukati użat tajjeb dan il-poter u ma kienx hemm abbuż.

Barra minn hekk, hemm l-odjożità li l-Istat, jew il-Ministeru għall-Ġustizzja, irid jidħol fi kwestjonijiet ta' dixxiplina mentri hekk, Ministru, qed iżżomm lilek innifsek barra minn dawn il-kwestjonijiet u dawn jibqgħu xi ħaġa regolata mill-avukati u mhux ikun hemm l-intervent ministerjali tiegħek fil-kwestjoni.

EDWARD ZAMMIT LEWIS: L-iskop li forsi mhux qed naraw hawnhekk huwa li għandek id-dimensjoni tal-ilmentatur ukoll.

Mela jekk jien se npoġġi l-Permanent Secretary, pereżempju, għaliex hawnhekk qed nitkellmu fuq uffiċjal għoli, dan m'għandux jara d-dimensjoni tal-ilmentatur?

M'għandux ikun hemm persuna li dik id-dimensjoni tipproteġiha wkoll?

JOSEPH ELLIS: Jien naħseb li l-membri kollha tal-Kumitat għandhom jaraw dik id-dimensjoni!

CARMELO MIFSUD BONNICI: Hemm differenza bejn li żżid element fil-konsiderazzjoni u l-bilanċ ta' who's voice has way hemmhekk.

EDWARD ZAMMIT LEWIS: Imma se jkun hemm nuqqas ta' bilanċ għaliex se jkun hemm avukat rappreżentant tal-Avukat tal-Istat u avukat rappreżentant tal-Avukat Ġenerali?!

DR LOUIS DE GABRIELE: Illum dan il-Kumitat huwa magħmul minn rappreżentant tal-Kummissjoni appuntat mill-Kummissjoni, rappreżentant tal-Avukat tal-Istat, u tliet rappreżentanti tal-Kamra tal-Avukati.

DR CHRISTPOHER SOLER: As we speak għad hemm rappreżentant tal-Avukat Ġenerali u mhux tal-Avukat tal-Istat.

Issa jekk f'dik il-kompożizzjoni xi ħadd jgħidli li għandna bżonn inżidu d-dimensjoni tal-konsumatur għar-rigward tas-servizzi legali, m'għandi l-ebda problema fil-prinċipju u naqbel li għandu bżonn ikun hemm id-dimensjoni tal-konsumatur, però biex inżidu d-dimensjoni tal-konsumatur ma naħsibx li għandu għalfejn ikun hemm rappreżentant tal-Ministeru.

L-ewwel nett għaliex qed nitkellmu fuq rappreżentant tal-Ministeru aktar milli fuq rappreżentant tad-Dipartiment tal-Ġustizzja?

X'distinzjoni hemm?

DR LOUIS DE GABRIELE: M'iniex konvint għaliex ma nafx eżattament x'inhi d-distinzjoni bejn id-Dipartiment u l-Ministeru.

EDWARD ZAMMIT LEWIS: Hawnhekk qed nitkellmu fuq uffiċjal għoli miċ-Ċivil, jiġifieri jien mhux se nibgħat persuna mis-Segretarjat.

KAROL AQUILINA: Però mbagħad inżommuk responsabbli għal hekk, Ministru, għaliex imbagħad fuqek irridu nibdew induru u mhux fuq il-Kamra tal-Avukati.

Imbagħad nibdew induru fuq l-Istat!

JOSEPH ELLIS: Frankament ma narax għaliex hemm bżonn li tinbidel il-liġi.

Jidher li dan il-Kumitat ħadem.

DR LOUIS DE GABRIELE: Il-liġi għandha bżonn tinbidel kompletament.

JOSEPH ELLIS: Iva, imma fir-rigward tal-kompożizzjoni tal-Kumitat ...

DR STEFAN CAMILLERI: Se mai jidħol l-Avukat tal-Istat minflok l-Avukat Ġenerali.

JOSEPH ELLIS: Eżatt.

DR LOUIS DE GABRIELE: M'għandi l-ebda oġġezzjoni għall-prinċipju li jkun hemm rappreżentanza tad-dimensjoni tal-konsumatur fis-servizzi legali però ma rridx li mbagħad, minħabba f'hekk, l-organu li jirrappreżenta l-professjoni jitlef il-maġġoranza f'dan il-Kumitat, partikolarment f'dak li għandu x'jaqsam mal-aspett dixxiplinarju.

Dan il-Kumitat bażikament għandu żewġ funzjonijiet; għandu l-funzjoni dixxiplinarja u l-funzjoni purament regolatorja.

Fir-regolatorja nifhem din it-tibdila però fl-aspett dixxiplinarju għandi oġġezzjonijiet serji li l-professjoni ma żżommx il-maġġoranza f'dan il-Kumitat.

IĊ-CHAIRPERSON: Il-Kumitat se jiġi sospiż għal ftit minuti.

Grazzi.

Fil-4.45 p.m. il-Kumitat ġie sospiż u rriżuma fil-5.24 p.m.

IĊ-CHAIRPERSON: Nilqagħkom lura biex inkomplu bix-xogħol ta' dan il-Kumitat.

Hawn aktar rimarki fuq il-klawsola 13?

(Onor. Membri: No) Il-mistoqsija hija l-emenda għall-klawsola 13 kif imressqa u moqrija mill-Onor.

IĊ-CHAIRPERSON: Qed tintalab division.

Hawn qbil li din il-votazzjoni tittieħed immedjatament?

L-Onor.

L-Onor.

L-Emenda "F" m'għaddietx.

IĊ-CHAIRPERSON: Il-Ministru.

EDWARD ZAMMIT LEWIS: Sur President, nipproponi din l-emenda verbali:

Fil-paragrafu (d) tas-subartikolu (2) tal-artikolu 3 tal-Att prinċipali, kif emendat bil-klawsola 13, il-kliem "uffiċjal anzjan" għandu jiġi sostitwit bil-kliem "uffiċjal pubbliku anzjan".

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda verbali għall-klawsola 13.

L-emenda verbali għaddiet.

IĊ-CHAIRPERSON: Il-mistoqsija hija klawsola 13 kif emendata verbalment.

IĊ-CHAIRPERSON: Qed tintalab division.

L-Onor.

L-Onor.

Klawsola 13, kif emendata verbalment, għaddiet u ġiet ordnata ssir parti mill-Abbozz ta' Liġi.

KLAWSOLA 18 (Posposta aktar kmieni fil-Kumitat)

IĊ-CHAIRPERSON: Rimarki?

(Onor. Membri: No) Il-mistoqsija hija klawsola 18.

IĊ-CHAIRPERSON: Qed tintalab division.

L-Onor.

L-Onor.

Klawsola 18 għaddiet u ġiet ordnata ssir parti mill-Abbozz ta' Liġi.

KLAWSOLA 3 (Posposta aktar kmieni fil-Kumitat)

IĊ-CHAIRPERSON: Rimarki?

DR LOUIS DE GABRIELE: Sur President, in linja ma' dak illi kont qed nipproponi qabel, nixtieq nipproponi li fil-klawsola 3, li titkellem dwar it-tifsiriet, jidħlu żewġ tifsiriet ġodda: it-tifsira ta' "servizzi legali" u t-tifsira ta' "pariri legali".

L-unika ħaġa għaliex din saret qabel ma daħal il-Company Service Providers (CSP) Rulebook il-ġdid hija illi li tiddraftja memorandum and articles of association, għalkemm fil-Kodiċi ta' Etika tal-avukati hija xi ħaġa riżervata għall-avukati, lest li nneħħiha stante li tiġi superseded b'liġi oħra.

EDWARD ZAMMIT LEWIS: Niskuża ruħi però ma naqbilx.

IĊ-CHAIRPERSON: Grazzi.

L-Onor.

KAROL AQUILINA: Jien m'għandix emenda ppreparata imma jekk ikun hemm ċans ta' recommittal, beħsiebni nidħol fiha.

EDWARD ZAMMIT LEWIS: Imbagħad naraw.

DR CHRISTOPHER SOLER: Sur President, nixtieq nagħmel kumment dwar l-emenda tal-Onor.

Aquilina għall-klawsola 3.

L-emenda tiegħu tgħid hekk:

" "avukat" tfisser persuna awtorizzata li tipprovdi servizzi legali f'Malta taħt id-dispożizzjonijiet tal-artikolu 79 ta' dan il-Kodiċi".

Nistieden lill-Kumitat biex forsi jikkonsidra emenda għal din l-emenda biex jitneħħew il-kliem "li tipprovdi servizzi legali f'Malta" u allura din it-tifsira tiġi taqra hekk:

" "avukat" tfisser persuna awtorizzata taħt id-dispożiżzjonijiet tal-artikolu 79 ta' dan il-Kodiċi".

B'hekk ma jkollniex bżonn nagħmlu definizzjoni għal "servizzi legali".

Il-ġist jibqa' l-istess mhux hekk?

Għalkemm jien mhux qed ngħid li hekk għandu jkun imma qiegħed sempliċement nistieden lill-Kumitat jikkonsidra din il-possibbiltà.

DR LOUIS DE GABRIELE: Naħseb li jekk se nżidu l-kliem "servizzi legali" taħt l-artikolu 79 tal-Kodiċi mingħajr ma niddefinixxuhom, is-servizzi legali se jibqgħu daqsxejn in arja.

DR CHRISTOPHER SOLER: Jekk immexxu bid-definizzjoni " "avukat" tfisser persuna awtorizzata taħt id-dispożizzjonijiet tal-artikolu 79 ta' dan il-Kodiċi" m'għandux ikollna problema.

DR LOUIS DE GABRIELE: L-artikolu 79 dwar xiex inhu?

DR CHRISTOPHER SOLER: L-artikolu 79 qiegħed jiġi emendat bil-klawsola 4 ta' dan l-Abbozz ta' Liġi.

KAROL AQUILINA: Dan jitkellem dwar il-Kumitat u l-għoti tal-warrants eċċ.

DR LOUIS DE GABRIELE: L-artikolu 79 tal-Kodiċi bħalissa jaqra hekk:

"Ebda persuna ma tista' teżerċita l-professjoni ta' avukat mingħajr l-awtorità tal-President ta' Malta mogħtija b'warrant taħt is-Siġill Pubbliku ta' Malta.".

Jekk se ddaħħlu l-kliem "jew tipprovdi servizzi legali" wara l-kliem "l-professjoni ta' avukat" allura I'm with you, però kif inhu bħalissa l-artikolu 79 ma jsemmihomx is-servizzi legali u fil-klawsola 4 imkien ma jissemma li se jidħlu l-kliem "u servizzi legali" wara l-kelma "avukat".

KAROL AQUILINA: Le, m'aħniex se ndaħħluhom, però jien qed nikkommetti ruħi li wara li jsir ir-recommittal u nerġgħu niġu f'dan il-Kumitat biex niddiskutu mill-ġdid dan l-Abbozz ta' Liġi, nipproponi emenda ...

EDWARD ZAMMIT LEWIS: Jekk se jsir ir-recommittal!

DR LOUIS DE GABRIELE: L-artikolu 79 qed jitkellem dwar avukat li jipprattika l-Qorti.

Jien smajt id-diskorsi li għamiltu fil-plenarja u kulħadd tkellem dwar kif l-avukati mxew milli sempliċement jipprovdu servizzi l-Qorti.

KAROL AQUILINA: Anzi, il-maġġoranza hekk huma llum, ċjoè ma jipprovdux servizzi l-Qorti.

DR LOUIS DE GABRIELE: Hekk hu, allura jekk fl-artikolu 79 se żżidu l-kliem "u jipprovdi servizzi legali" naħseb li mbagħad bilfors trid tiddefinixxi x'inhuma servizzi legali.

Dik hija question mark li għad m'għandniex però almenu tkun qed tkopri parti mill-problema.

IĊ-CHAIRPERSON: Grazzi.

L-Onor.

KAROL AQUILINA: Sur President, nipproponi li l-Emenda "B" li ressaqt aktar kmieni għall-klawsola 3 tiġi emendata kif ġej:

"B" Fi klawsola 3, minnufih qabel it-tisfira "Ditta legali" għandha tiżdied din it-tifsira ġdida li ġejja:

" "avukat" tfisser persuna awtorizzata taħt id-dispożizzjonijiet tal-artikolu 79;".

IĊ-CHAIRPERSON: Grazzi.

(Onor. Membri: No) Il-mistoqsija hija l-Emenda "A" għall-klawsola 3 kif imressqa u moqrija mill-Ministru.

L-Emenda "A" għaddiet nem. con.

IĊ-CHAIRPERSON: Il-mistoqsija hija l-Emenda "B", kif emendata mill-ġdid, għall-klawsola 3, imressqa mill-Onor.

L-Emenda "B", kif emendata mill-ġdid, għaddiet nem. con.

IĊ-CHAIRPERSON: Il-mistoqsija hija klawsola 3 kif emendata.

Klawsola 3, kif emendata, għaddiet nem. con. u ġiet ordnata ssir parti mill-Abbozz ta' Liġi.

KLAWSOLA 15 (Posposta aktar kmieni fil-Kumitat)

IĊ-CHAIRPERSON: Rimarki?

EDWARD ZAMMIT LEWIS: Sur President, nipproponi din l-emenda:

"K" Is-subartikolu (2) tal-artikolu 5 tal-Att prinċipali, kif sostitwit bi klawsola 15, għandu jiġi sostitwit b'dan li ġej:

"(2) Kull investigazzjoni jew inkjesta kif imsemmija taħt il-paragrafu (a) tas-subartikolu (1) tista' tinbeda mill-Kumitat biss fi żmien sitt (6) xhur mid-data li fiha l-Kummissjoni, il-Kumitat jew min għamel l-ilment, skont il-każ, isiru jafu b'dik l-imġiba ħażina:

Iżda f'kull każ kull investigazzjoni jew inkjesta kif imsemmija taħt il-paragrafu (a) tas-subartikolu (1) tista' tinbeda biss mhux aktar tard minn ħames (5) snin minn meta tkun saret dik l-imġiba ħażina.".

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għall-klawsola 15 kif imressqa u moqrija mill-Ministru.

L-Emenda "K" għaddiet nem. con.

IĊ-CHAIRPERSON: Il-mistoqsija hija klawsola 15 kif emendata.

Klawsola 15, kif emendata, għaddiet nem. con. u ġiet ordnata ssir parti mill-Abbozz ta' Liġi.

KLAWSOLA 4 (Posposta aktar kmieni fil-Kumitat)

IĊ-CHAIRPERSON: Rimarki?

DR LOUIS DE GABRIELE: Sur President, il-klawsola 4 se tkun qed tissostitwixxi l-artikolu 79 tal-Kodiċi ta' Organizzazzjoni u Proċedura Ċivili.

Bħalissa l-artikolu 79 jaqra hekk:

Jien nipproponi li jitneħħew il-kliem "in the Courts of Justice in Malta" u dan l-artikolu jiġi jaqra hekk:

u tkompli, imbagħad fl-aħħar, minnufih wara l-kelma "committee", tiġi taqra hekk:

Jien qed nipprova nneħħi l-kliem "fil-qrati ta' Malta", inkella nibqgħu nagħtu l-impressjoni li dak ix-xogħol biss jagħmlu l-avukati, u minflok indaħħal il-konċett ta' servizzi legali jew li xi ħadd jagħti l-impressjoni li jipprovdi servizzi legali.

EDWARD ZAMMIT LEWIS: Din hija aktar emenda teknika u allura nixtieq inkun naf l-Avukat tal-Istat x'jaħseb.

DR CHRISTOPHER SOLER: Naħseb li tirrifletti r-realtà.

KAROL AQUILINA: Jien naqbel, però jekk se nagħmlu pass 'il quddiem, u m'għandix problema li nagħmluh, imbagħad ...

DR CHRISTOPHER SOLER: Jien naħseb li l-iskop tal-President tal-Kamra tal-Avukati huwa li llum l-avukat jipprovdi diversi servizzi legali lil hinn mill-qrati, anzi, effettivament hekk hu.

Jiġifieri de facto hekk jiġri.

Jien ilni membru 20 sena u l-Kamra tal-Avukati ilhom jgħiduha din.

KAROL AQUILINA: Naħseb li għandna nimxu hekk, però jekk se nagħmlu recommittal, wieħed forsi jikkonsidra jekk għandniex nagħmlu definizzjoni ta' servizzi legali.

DR LOUIS DE GABRIELE: Jien għalhekk bdejt minn hemm.

JOSEPH ELLIS: Ippermettuli.

L-artikolu 79 fil-preżent jaqra hekk:

Ebda persuna ma tista' teżerċita l-professjoni ta' avukat mingħajr l-awtorità tal-President ta' Malta mogħtija b'warrant taħt is-Siġill Pubbliku ta' Malta.".

U allura fejn hemm referenza għall-qrati?!

DR LOUIS DE GABRIELE: Dik ir-referenza qiegħda f'dan l-Abbozz ta' Liġi u qed jingħad "in the Courts of Justice in Malta".

EDWARD ZAMMIT LEWIS: Dr de Gabriele, inti għall-klawsola 4 qed tirreferi?

JOSEPH ELLIS: Fil-klawsola 4 m'hemm l-ebda referenza għall-qrati.

DR CHRISTOPHER SOLER: L-Onor.

Ellis għandu raġun.

EDWARD ZAMMIT LEWIS: Iva, għandu raġun.

DR LOUIS DE GABRIELE: Fl-artikolu 79 qed ngħidu li wara l-kelma "advocate" għandhom jidħlu l-kliem "or provide legal services in Malta or otherwise hold himself out as providing any legal service in Malta", jiġifieri mhux biss tipprovdih imma anke li tipproġetta lilek innifsek.

IĊ-CHAIRPERSON: Nistieden lil Dr Corinne Gail Pace biex tintervjeni.

Il-permess ingħata.

DR CORINNE GAIL PACE (Avukat fl-Uffiċċju tal-Avukat tal-Istat): Jekk m'hemmx referenza għall-qrati xorta trid issir din l-emenda?

DR LOUIS DE GABRIELE: Iva, għax advocate.

DR CORINNE GAIL PACE: Hekk xorta se nerġgħu niġu bil-problema li rridu niddefinixxu s-servizzi legali.

DR LOUIS DE GABRIELE: Għalhekk jien bdejt billi pproponejt emenda li permezz tagħha niddefinixxu what constitutes legal services.

DR LOUIS DE GABRIELE: Frankament jien ħadt id-definizzjoni ta' servizzi legali mill-Kodiċi ta' Etika, jiġifieri I did not reinvent the wheel.

DR CHRISTOPHER SOLER: Qed nipprova naraha fil-kuntest.

Mela aħna qed ngħidu "may exercise the profession of advocate" u mbagħad l-ekwivalenti għal dak huwa "provide legal services in Malta".

Mela allura dawn qed nagħmluhom fl-istess basket.

EDWARD ZAMMIT LEWIS: Jien kieku ninkludiha l-prattika fil-Qrati tal-Ġustizzja wkoll.

KAROL AQUILINA: Jien kieku nuża biss il-kliem "servizzi legali" għaliex li tipprattika l-Qorti huwa servizz legali wkoll.

Jiġifieri lanqas għandek għalfejn toqgħod toħloq żewġ kategoriji.

DR CHRISTOPHER SOLER: Però legal services tippresupponi servizz lil hinn mill-Qorti għaliex kieku inti tagħmel "legal representation" jew "legal assistance".

KAROL AQUILINA: Appuntu, għalhekk qed ngħidlek li m'għandekx għalfejn tiddistingwihom.

DR CHRISTOPHER SOLER: Kull meta avukat jippatroċina klijent ġeneralment jitniżżlu l-kliem "legal assistance" jew "legal representation"; ma jitniżżilx li qed iforni jew jipprovdi servizz legali.

Dak li qed ngħid.

DR LOUIS DE GABRIELE: Imma fir-realtà qed jipprovdi servizz.

DR CHRISTOPHER SOLER: Fir-realtà hekk hu, imma mhuwiex rifless fil-liġijiet tagħna.

EDWARD ZAMMIT LEWIS: Jien naħseb li nistgħu mmexxu fuqha din għaliex m'għandhiex xi effett li tbiddel jew tiżnatura xi ħaġa milli għamilna.

Aħna fejn nistgħu ntejbu, se ntejbu.

EDWARD ZAMMIT LEWIS: Sur President, nipproponi din l-emenda:

"L" Paragrafu (a) tal-klawsola 4 għandu jiġi sostitwit b'dan li ġej:

"(a) is-subartikolu (1) tiegħu, kif enumerat mill-ġdid, għandu jiġi sostitwit b'dan li ġej:

"(1) L-ebda persuna ma tista' teżerċita l-professjoni ta' avukat jew tipprovdi servizzi legali f'Malta jew b'xi mod ieħor tipproġetta lilha nnifisha bħala furnitur ta' kwalunkwe servizz legali f'Malta mingħajr l-awtorità tal-President ta' Malta mogħtija permezz ta' warrant taħt Siġill Pubbliku ta' Malta li jaġixxi fuq rakkomandazzjoni tal-Kumitat u wara li tali persuna tkun tniżżlet fir-Reġistru kif xieraq skont id-dispożizzjonijiet ta' dan il-Kodiċi."; u".

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għall-klawsola 4 kif imressqa u moqrija mill-Ministru.

L-Emenda "L" għaddiet nem. con.

IĊ-CHAIRPERSON: Il-mistoqsija hija klawsola 4 kif emendata.

Klawsola 4, kif emendata, għaddiet nem. con. u ġiet ordnata ssir parti mill-Abbozz ta' Liġi.

KLAWSOLA ĠDIDA 20

KAROL AQUILINA: Sur President, nitlob il-permess biex inressaq Klawsola Ġdida 20 għall-Ewwel Qari.

L-Iskrivana tal-Kumitat qrat in-nota marġinali u din il-klawsola tqieset li nqrat l-Ewwel Darba skont l-Ordni Permanenti Nru 101.

KAROL AQUILINA: Sur President, nipproponi t-Tieni Qari ta' Klawsola Ġdida 20:

"M" Minnufih wara l-klawsola 19 għandha tiżdied din il-klawsola ġdida li ġejja:

"Żieda ta' artikolu ġdid mal-Kodiċi.

Minnufih wara l-artikolu 84 tal-Kodiċi għandu jiġu miżjud dan l-artikolu ġdid li ġej:

"Il-Kamra tal-Avukati.

(1) Il-Kamra tal-Avukati għandha tkun korp professjonali indipendenti għall-avukati f'Malta u għandha tkun irregolata mill-istatut tagħha u minn dan il-Kodiċi.

(2) Il-Kamra għandha teżerċita funzjonijiet dwar ir-rappreżentanza u l-promozzjoni tal-interessi tal-professjoni u tal-avukati u d-ditti legali.

Dawn il-funzjonijiet għandhom jinkludu:

(a) il-ħarsien u l-protezzjoni tad-dinjità, l-unur u r-reputazzjoni tal-professjoni ta' avukat;

(b) l-inkoraġġiment ta' professjoni legali indipendenti, b'saħħitha, diversa u effettiva;

(ċ) li tippromwovi u tiżgura konformità ma' prinċipji professjonali għolja u ma' regoli ta' mġiba etika minn avukati;

(d) li ġġib 'il quddiem u tippromwovi livell u standard ta' kompetenza u ħila fil-professjoni fost oħrajn permezz ta' żvilupp professjonali kontinwu u biex tagħmel arranġamenti u rekwiżiti għall-iżvilupp professjonali kontinwu.

(3) Is-sħubija fil-Kamra għandha tkun miftuħa għall-avukati u ditti legali kollha li huma eliġibbli biex jiġu mniżżla fir-Reġistru taħt dan il-Kodiċi skont l-Istatut tal-Kamra applikabbli minn żmien għal żmien, bil-ħlas ta' dik is-sħubija u l-miżata annwali kif il-Kamra tista' minn żmien għal żmien tistabbilixxi.

Il-Kamra tista' tiġbor ħlasijiet oħra għall-provvista ta' servizzi oħra lill-membri.

(4) Jekk fl-eżerċizzju tal-funzjoni tagħha bħala korp professjonali, il-Kamra ssir taf b'kondotta ħażina minn avukat jew ditta legali u jkun jidher li dik il-kondotta ħażina tista' jkollha riperkussjonjiet serji u negattivi ġenerali fuq id-dinjità, l-unur u r-reputazzjoni tal-professjoni kollha, il-Kamra għandha d-dritt li tippreżenta rapport lill-Kumitat għal azzjoni ta' dixxiplina li għandha tittieħed kontra dik il-persuna regolata.".".

IĊ-CHAIRPERSON: Grazzi.

DR LOUIS DE GABRIELE: Illum il-Kamra tal-Avukati għandha numru ta' rwoli, anke Kostituzzjonali, però m'hemm l-ebda bażi jew rikonoxximent li l-Kamra tal-Avukati teżisti.

Issa hawnhekk qed nagħmu statement of principle għaliex anke wara diskussjonijiet mal-Ministru, fejn kien hemm probabbilment l-intendiment mill-Kamra tal-Avukati li jkollha rwoli regolatorji, qed jiġi stabbilit li l-Kamra għandha biss rwol ta' professional body u mhux rwol regolatorju.

STEFAN ZRINZO AZZOPARDI: Dr de Gabriele, f'dak li qed jiġi propost qed tissemma s-sħubija fil-Kamra tal-Avukati.

Din is-sħubija tkun miftuħa jew obbligatorja?

DR LOUIS DE GABRIELE: Miftuħa.

Aħna l-uniku pajjiż fl-Ewropa fejn mhijiex mandatorja li tkun membru tal-Bar Association.

EDWARD ZAMMIT LEWIS: U hekk ħallejtha hux hekk?

Qed ngħidu li hija miftuħa għal kulħadd.

Però rrid inġib a konjizzjoni ta' dan il-Kumitat li fl-Ewropa kollha, meta mmorru l-Council of Bars and Law Societies of Europe (CCBE) ...

EDWARD ZAMMIT LEWIS: Hawnhekk speċi qed jgħidlek minn fejn jinbet l-istatus tiegħek.

It-tieni punt huwa li filwaqt li fil-kumplament tal-Ewropa, jekk trid tkun avukat, bilfors trid tkun membru tal-Bar Association, Malta hija l-uniku pajjiż fejn mhijiex mandatorja li tkun membru tal-Bar Association.

DR STEFAN CAMILLERI: Iva, hekk se tibqa'.

DR LOUIS DE GABRIELE: Iva, l-emenda proposta mhijiex qed tibdel is-sitwazzjoni.

IĊ-CHAIRPERSON: Grazzi.

DR CHRISTOPHER SOLER: Jekk qed nifhem sew, b'din il-klawsola ġdida se nkunu qed nifformalizzaw u nikkristallizzaw ir-rwol u l-funzjoni tal-Kamra tal-Avukati, jiġifieri dak li hemm diġà hemm se nagħmluh b'mod stipulat espliċitu.

Jekk inhu hekk, jien insostnih dan u assolutament naqbel miegħu.

KAROL AQUILINA: Fil-liġi tagħna għandna pożizzjonijiet aktar estremi.

Pereżempju fil-każ tan-nutara, il-Kunsill Notarili hija awtomatika li tkun membru tiegħu.

IĊ-CHAIRPERSON: Grazzi.

L-Onor.

JOSEPH ELLIS: F'din il-klawsola ġdida qed jingħad "tippreżenta rapport lill-Kumitat għal azzjoni ta' dixxiplina" u naħseb din trid tintrabat ma' dak li għedna fir-rigward tal-klawsola 5.

KAROL AQUILINA: Biha qed nagħtu locus standi quddiem il-Kummissjoni.

JOSEPH ELLIS: Naħseb quddiem il-Kumitat li jeżerċita d-dixxiplina mhux quddiem il-Kummissjoni.

KAROL AQUILINA: Imma l-Kummissjoni tfisser il-Kumitat.

DR LOUIS DE GABRIELE: Il-Kummissjoni bilfors trid tgħaddih lill-Kumitat għaliex taħt il-liġi tal-Kummissjoni, l-organu li għandu l-esklussività fuq id-dixxiplina tal-avukati huwa l-Kumitat għall-Avukati u Prokuraturi Legali.

KAROL AQUILINA: Hekk hu.

Waħda tinkludi lill-oħra.

Il-Kumitat parti mill-istruttura tal-Kummissjoni.

IĊ-CHAIRPERSON: Grazzi.

(Onor. Membri: No) Il-mistoqsija hija li Klawsola Ġdida 20 tiġi moqrija t-Tieni Darba.

Il-mozzjoni għaddiet nem. con. u Klawsola Ġdida 20 ġiet moqrija t-Tieni Darba.

KAROL AQUILINA: Sur President, nipproponi li Klawsola Ġdida 20 tkun tifforma parti mill-Abbozz ta' Liġi.

IĊ-CHAIRPERSON: Il-mistoqsija hija li Klawsola Ġdida 20 tkun tifforma parti mill-Abbozz ta' Liġi.

Klawsola Ġdida 20 għaddiet nem. con. u ġiet ordnata ssir parti mill-Abbozz ta' Liġi.

Klawsola 1 – Titolu fil-qosor.

IĊ-CHAIRPERSON: Rimarki?

EDWARD ZAMMIT LEWIS: Sur President, nipproponi din l-emenda verbali:

Fi klawsola 1 il-kliem "l-Att tal-2020" għandhom jiġu sostitwiti bil-kliem "l-Att tal-2021".

IĊ-CHAIRPERSON: Grazzi.

L-Onor.

KAROL AQUILINA: Sur President, aħna se nivvotaw favur però ovvjament għandna r-riżervi tagħna fuq l-emendi li tlabna division fuqhom u nixtiequ li kemm jista' jkun malajr, qabel jerġa' jiltaqa' l-Parlament fil-plenarja tiegħu, isir recommittal ta' dan l-Abbozz ta' Liġi biex jekk jista' jkun nilħqu ftehim dwar hekk.

Nifhem li ma nistax nobbliga lill-Ministru, imma se nivvotaw favur għaliex irridu li l-affarijiet jimxu 'l quddiem.

IĊ-CHAIRPERSON: Grazzi.

EDWARD ZAMMIT LEWIS: Nirringrazzja lill-Membri ta' dan il-Kumitat u lilek, Sur President, tal-ħin tagħkom.

Nirringrazzja lill-Avukat tal-Istat u lill-avukata mill-Uffiċċju tal-Avukat tal-Istat, kif ukoll lill-membri tal-Kamra tal-Avukati għaliex bl-input ta' kulħadd, fil-limiti li kellna minħabba nuqqas ta' qbil, għamilna liġi aħjar milli kienet oriġinarjament.

Ovvjament fuq recommittal ma nistax nikkommetti ruħi at this stage, però nibqa' nisma' u nipprova ntejjeb kemm jista' jkun l-affarijiet għaliex dak huwa obbligu tiegħi.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda verbali għall-klawsola 1.

L-Emenda verbali għaddiet nem. con.

IĊ-CHAIRPERSON: Il-mistoqsija hija klawsola 1 kif emendata verbalment.

Klawsola 1, kif emendata verbalment, għaddiet nem. con. u ġiet ordnata ssir parti mill-Abbozz ta' Liġi.

It-Titolu għadda nem. con. u ġie ordnat isir parti mill-Abbozz ta' Liġi.

IĊ-CHAIRPERSON: Il-Ministru.

EDWARD ZAMMIT LEWIS: Sur President, nipproponi li l-Kumitat jawtorizza lill-Iskrivan tal-Kamra biex jikkoreġi xi żbalji tal-ortografija, jagħmel ir-rinumerazzjoni meħtieġa u xi emendi żgħar li jista' jkun hemm bżonn.

IĊ-CHAIRPERSON: Hawn qbil?

Fuq mozzjoni tal-Ministru għall-Ġustizzja, l-Ugwaljanza u l-Governanza l-Kumitat qabel li jawtorizza lill-Iskrivan tal-Kamra biex jikkoreġi xi żbalji tal-ortografija, jagħmel ir-rinumerazzjoni meħtieġa u xi emendi żgħar li jista' jkun hemm bżonn.

Il-Kumitat qabel ukoll li l-President tal-Kumitat għandu jirrapporta lill-Kamra li l-Abbozz ta' Liġi msejjaħ "Att sabiex jemenda l-liġi li tirregola l-professjoni legali" għadda mill-Kumitat b'emendi.

Fis-5.55 p.m. id-diskussjoni fi stadju ta' Kumitat ta' dan l-Abbozz ta' Liġi ġiet interrotta u l-Kumitat aġġorna.